CELEX: 52018PC0094
Language: el
Date: 2018-03-12
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.3.2018
            COM(2018) 94 final
            2018/0043(COD)
            Πρόταση
            ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ
            (Κείμενο που παρουσιάζει ενδιαφέρον για τον ΕΟΧ)
            {SWD(2018) 50}{SWD(2018) 51}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η Επιτροπή ενέκρινε σήμερα μια δέσμη μέτρων για την εμβάθυνση της Ένωσης Κεφαλαιαγορών, παράλληλα με την έκδοση της ανακοίνωσης «Ολοκλήρωση της Ένωσης Κεφαλαιαγορών έως το 2019 – καιρός να επιταχύνουμε την επίτευξη αποτελεσμάτων». Η δέσμη μέτρων περιλαμβάνει την παρούσα πρόταση, καθώς και μια πρόταση για τη διευκόλυνση της διασυνοριακής διανομής  συλλογικών επενδυτικών κεφαλαίων, μια πρόταση σχετικά με το εφαρμοστέο δίκαιο στα έναντι τρίτων αποτελέσματα των εκχωρήσεων απαιτήσεων, και μια ανακοίνωση σχετικά με το εφαρμοστέο δίκαιο στα εμπράγματα αποτελέσματα των συναλλαγών επί κινητών αξιών.
            
            
               Τα καλυμμένα ομόλογα είναι δανειακές υποχρεώσεις που εκδίδονται από πιστωτικά ιδρύματα και εξασφαλίζονται από μια κλειστής διάρθρωσης δέσμη περιουσιακών στοιχείων, στα οποία οι ομολογιούχοι έχουν δικαίωμα άμεσης προσφυγής ως προνομιακοί πιστωτές. Οι ομολογιούχοι διατηρούν, ταυτόχρονα, το δικαίωμα απαίτησης έναντι της εκδότριας οντότητας ως κοινοί πιστωτές. Η διπλή αυτή απαίτηση έναντι των συνολικών στοιχείων κάλυψης και του εκδότη αναφέρεται ως μηχανισμός «διπλής προσφυγής».
            
            
               Τα καλυμμένα ομόλογα εκδίδονται από πιστωτικά ιδρύματα και, συνεπώς, αποτελούν σημαντική και αποτελεσματική πηγή χρηματοδότησης για τις ευρωπαϊκές τράπεζες. Διευκολύνουν τη χρηματοδότηση των ενυπόθηκων δανείων και των δανείων του δημόσιου τομέα, στηρίζοντας κατ’ αυτόν τον τρόπο ευρύτερα τον δανεισμό. Ένα σημαντικό πλεονέκτημα των καλυμμένων ομολόγων σε σχέση με άλλου είδους πηγές τραπεζικής χρηματοδότησης, όπως οι τίτλοι προερχόμενοι από τιτλοποίηση, είναι το γεγονός ότι οι τράπεζες διατηρούν τον κίνδυνο στους ισολογισμούς τους και οι επενδυτές έχουν το δικαίωμα απαίτησης απευθείας έναντι της τράπεζας. Συνεπώς, τα καλυμμένα ομόλογα δίνουν στις τράπεζες τη δυνατότητα να δανείζουν όχι μόνο περισσότερο, αλλά και με μεγαλύτερη ασφάλεια. Αυτός είναι άλλος ένας λόγος για τον οποίο τα καλυμμένα ομόλογα επέδειξαν ικανοποιητικές επιδόσεις κατά τη διάρκεια της χρηματοπιστωτικής κρίσης, σε σύγκριση με άλλα χρηματοδοτικά μέσα. Αποδείχτηκαν αξιόπιστη και σταθερή πηγή χρηματοδότησης για τις ευρωπαϊκές τράπεζες, σε μια περίοδο που άλλοι δίαυλοι χρηματοδότησης εξαντλούνταν.
            
            
               Η καθιέρωση ευνοϊκού πλαισίου για τα καλυμμένα ομόλογα σε επίπεδο ΕΕ θα ενισχύσει τη χρήση τους ως σταθερής και οικονομικά αποδοτικής πηγής χρηματοδότησης για τα πιστωτικά ιδρύματα, ιδίως στις περιπτώσεις όπου οι αγορές είναι λιγότερο αναπτυγμένες, με σκοπό τη στήριξη της χρηματοδότησης της πραγματικής οικονομίας σύμφωνα με τους στόχους της Ένωσης Κεφαλαιαγορών. Το ευνοϊκό πλαίσιο θα παράσχει επίσης στους επενδυτές ένα πιο ευρύ και ασφαλές φάσμα δυνατοτήτων επένδυσης και θα συμβάλει στη διατήρηση της χρηματοπιστωτικής σταθερότητας. Τα κράτη μέλη θα πρέπει να μεταφέρουν τους κανόνες αυτούς στο εσωτερικό δίκαιο, διασφαλίζοντας ότι τα εθνικά πλαίσια για τα καλυμμένα ομόλογα είναι σύμφωνα με τις απαιτήσεις βάσει αρχών, που προβλέπονται στην παρούσα οδηγία. Ως εκ τούτου, όλα τα καλυμμένα ομόλογα σε ολόκληρη την Ευρώπη θα πρέπει να πληρούν τις ελάχιστες απαιτήσεις εναρμόνισης που καθορίζονται στην παρούσα οδηγία.
            
            
               Το ευνοϊκό πλαίσιο για τα καλυμμένα ομόλογα περιλαμβάνεται στο Πρόγραμμα Εργασίας της Επιτροπής για το 2018
                  1
               . Ο Πρόεδρος της Ευρωπαϊκής Επιτροπής, στην επιστολή προθέσεων που ακολούθησε την πλέον πρόσφατη ομιλία του για την κατάσταση της Ένωσης, επιβεβαίωσε ότι, έως τα τέλη του 2018, θα πρέπει να δρομολογηθεί ή να ολοκληρωθεί ένα ευνοϊκό πλαίσιο για τα καλυμμένα ομόλογα, με στόχο την εξασφάλιση βαθύτερης και δικαιότερης εσωτερικής αγοράς
                  2
               . Η Επιτροπή επιβεβαίωσε την πρόθεση αυτή στην ενδιάμεση επανεξέταση του σχεδίου δράσης για την Ένωση Κεφαλαιαγορών, του Ιουνίου 2017
                  3
               . 
            
            
               Η ανάπτυξη των καλυμμένων ομολόγων στην ενιαία αγορά είναι ανομοιογενής· σε ορισμένα κράτη μέλη διαδραματίζουν πολύ σημαντικό ρόλο, ενώ σε άλλα όχι. Επιπλέον, καλύπτονται μόνον εν μέρει από το δίκαιο της Ένωσης. Παρότι επωφελούνται από προνομιακή αντιμετώπιση προληπτικής εποπτείας και κανονιστική αντιμετώπιση από διάφορες απόψεις, λαμβανομένων υπόψη των χαμηλότερων κινδύνων (π.χ. οι τράπεζες που επενδύουν σε αυτά δεν υποχρεούνται να αποθεματοποιούν τόσα εποπτικά κεφάλαια όσα απαιτούνται όταν επενδύουν σε άλλα στοιχεία ενεργητικού), το πραγματικό περιεχόμενο της έννοιας των καλυμμένων ομολόγων δεν αντιμετωπίζεται συνολικά στο δίκαιο της Ένωσης. Όντως, προβλέπεται η προνομιακή αντιμετώπιση των καλυμμένων ομολόγων, όπως ορίζονται στην οδηγία 2009/65/ΕΚ
                  4
               . Ωστόσο, ο εν λόγω ορισμός συντάχθηκε με συγκεκριμένο σκοπό —τον περιορισμό των επενδύσεων που μπορούν να πραγματοποιούν οι οργανισμοί συλλογικών επενδύσεων σε κινητές αξίες (ΟΣΕΚΑ)— και δεν είναι κατάλληλος για τους ευρύτερους στόχους πολιτικής της Ένωσης Κεφαλαιαγορών.
            
            
               Η θέσπιση νομοθετικού πλαισίου της Ένωσης για τα καλυμμένα ομόλογα αναμένεται, αφενός, να διευρύνει την ικανότητα των πιστωτικών ιδρυμάτων όσον αφορά την παροχή χρηματοδότησης στην πραγματική οικονομία και, αφετέρου, να συμβάλει στην ανάπτυξη των καλυμμένων ομολόγων σε ολόκληρη την Ένωση, ιδίως στα κράτη μέλη όπου δεν υφίσταται επί του παρόντος σχετική αγορά.
            
            
               Το πλαίσιο θα αυξήσει επίσης τις διασυνοριακές ροές κεφαλαίων και επενδύσεων. Θα συμβάλει, συνεπώς, στην Ένωση Κεφαλαιαγορών και, ιδίως, στην περαιτέρω αξιοποίηση της ικανότητας των πιστωτικών ιδρυμάτων να στηρίζουν την ευρύτερη οικονομία. Συγκεκριμένα, θα εξασφαλίσει ότι οι τράπεζες έχουν στη διάθεσή τους ένα ευρύ φάσμα ασφαλών και αποτελεσματικών μέσων χρηματοδότησης.
            
            
               Το πλαίσιο αποτελείται από μια οδηγία και έναν κανονισμό —οι δύο αυτές πράξεις θα πρέπει να θεωρηθούν ενιαία δέσμη.
            
            
               
                  Η παρούσα προτεινόμενη οδηγία θα διευκρινίσει τα βασικά στοιχεία των καλυμμένων ομολόγων και θα παρέχει κοινό ορισμό, ως σταθερό και επαρκώς λεπτομερές σημείο αναφοράς για σκοπούς προληπτικής ρύθμισης, που θα έχει εφαρμογή σε όλους τους χρηματοπιστωτικούς τομείς. Θα καθορίσει τα διαρθρωτικά χαρακτηριστικά του μέσου, την ειδική δημόσια εποπτεία των καλυμμένων ομολόγων, κανόνες που επιτρέπουν τη χρήση του σήματος των «Ευρωπαϊκών Καλυμμένων Ομολόγων» και τις υποχρεώσεις των αρμόδιων αρχών για δημοσίευση στον τομέα των καλυμμένων ομολόγων.
               
               
                  Ο προτεινόμενος κανονισμός θα τροποποιήσει, κυρίως, το άρθρο 129 του κανονισμού (ΕΕ) αριθ. 575/2013 [κανονισμός για τις κεφαλαιακές απαιτήσεις (ΚΚΑ)]. Οι τροποποιήσεις βασίζονται στην τρέχουσα αντιμετώπιση προληπτικής εποπτείας, αλλά προσθέτουν απαιτήσεις όσον αφορά την ελάχιστη υπερεξασφάλιση και τα στοιχεία ενεργητικού υποκατάστασης. Θα ενισχύσουν τις απαιτήσεις για τα καλυμμένα ομόλογα που τυγχάνουν προνομιακής κεφαλαιακής αντιμετώπισης.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρόταση αποτελεί μέρος των συνεχιζόμενων εργασιών προκειμένου να διασφαλιστεί ότι τα καλυμμένα ομόλογα είναι ικανοποιητικής ποιότητας ώστε να δικαιολογείται η συνέχιση της προνομιακής αντιμετώπισής τους.
               
               
                  Βασίζεται στις εργασίες που διεξάγονται από την Ευρωπαϊκή Αρχή Τραπεζών (EBA) για τον προσδιορισμό βέλτιστων πρακτικών όσον αφορά την έκδοση καλυμμένων ομολόγων
                     5
                  . Οι εν λόγω εργασίες αποτελούν απάντηση στη σύσταση του Ευρωπαϊκού Συμβουλίου Συστημικού Κινδύνου (ΕΣΣΚ), σύμφωνα με την οποία πρέπει να προσδιορίζονται και να παρακολουθούνται βέλτιστες πρακτικές, με σκοπό την εξασφάλιση ισχυρών και συνεκτικών πλαισίων για τα καλυμμένα ομόλογα στην Ένωση
                     6
                  .
               
            
            
               •Συνέπεια με άλλες πολιτικές της Ένωσης
            
            
               
                  Ένας από τους σημαντικότερους στόχους της Επιτροπής είναι η τόνωση των επενδύσεων και η δημιουργία θέσεων εργασίας. Η Επιτροπή έχει δρομολογήσει σειρά πρωτοβουλιών προκειμένου να διασφαλιστεί ότι το χρηματοπιστωτικό σύστημα συμβάλλει πλήρως στην επίτευξη αυτού του στόχου. Πρώτη μεταξύ αυτών είναι η Ένωση Κεφαλαιαγορών, που περιλαμβάνει σειρά πρωτοβουλιών με σκοπό την αποδέσμευση χρηματοδοτικών πόρων για την ανάπτυξη στην Ευρώπη. Τα καλυμμένα ομόλογα θα πρέπει να ενταχθούν στο πλαίσιο της Ένωσης Κεφαλαιαγορών, δεδομένου, αφενός, ότι η τραπεζική χρηματοδότηση είναι επί του παρόντος μακράν ο σημαντικότερος δίαυλος χρηματοδότησης στην Ευρώπη και, αφετέρου, ότι στις δράσεις της Ένωσης Κεφαλαιαγορών περιλαμβάνεται η περαιτέρω αξιοποίηση της ικανότητας του τραπεζικού τομέα να στηρίζει την ευρύτερη οικονομία. Τα καλυμμένα ομόλογα αποτελούν ένα αποτελεσματικό και σταθερό μέσο χρηματοδότησης για τις ευρωπαϊκές τράπεζες. Η θέσπιση νομοθετικού πλαισίου για την εναρμόνιση των καλυμμένων ομολόγων θα πρέπει να τεθεί στο ευρύτερο αυτό πλαίσιο πολιτικής.
               
            
         
         
            
               
                  Ένας άλλος σημαντικός στόχος της Επιτροπής στον τομέα των χρηματοπιστωτικών αγορών είναι να εξασφαλιστεί ότι οι κεφαλαιακές απαιτήσεις για τις τράπεζες αποτυπώνουν τους κινδύνους που συνδέονται με τα στοιχεία ενεργητικού στους ισολογισμούς τους. Συνεπώς, οι απαιτήσεις του ΚΚΑ διασφαλίζουν ότι τα καλυμμένα ομόλογα που τυγχάνουν της πλέον προνομιακής αντιμετώπισης εξασφαλίζουν ομοιόμορφα υψηλό επίπεδο προστασίας των επενδυτών. Ωστόσο, δεδομένου ότι το πραγματικό περιεχόμενο της έννοιας των καλυμμένων ομολόγων δεν αντιμετωπίζεται συνολικά στο δίκαιο της Ένωσης (βλ. ανωτέρω), είναι αναγκαία η εναρμόνιση, προκειμένου να διασφαλιστεί ότι τα καλυμμένα ομόλογα έχουν παρόμοια διαρθρωτικά χαρακτηριστικά σε ολόκληρη την Ένωση που να εξασφαλίζουν τη συμμόρφωσή τους με τις σχετικές απαιτήσεις προληπτικής εποπτείας. Επομένως, η εναρμόνιση των καλυμμένων ομολόγων συνάδει με τον στόχο της Επιτροπής για χρηματοπιστωτική σταθερότητα, όπως αυτός επιδιώκεται στο πλαίσιο της ρύθμισης των χρηματοπιστωτικών αγορών.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η Συνθήκη για τη λειτουργία της Ευρωπαϊκής Ένωσης (ΣΛΕΕ) εξουσιοδοτεί τα ευρωπαϊκά θεσμικά όργανα να θεσπίζουν κατάλληλες διατάξεις που έχουν ως αντικείμενο την εγκαθίδρυση και τη λειτουργία της εσωτερικής αγοράς (άρθρο 114 ΣΛΕΕ). Η εξουσία αυτή επεκτείνεται στη νομοθεσία που αφορά τη λειτουργία των αγορών καλυμμένων ομολόγων ως μέρος της γενικής νομοθεσίας σχετικά με τη λειτουργία των χρηματοπιστωτικών αγορών.
               
            
            
               •Επικουρικότητα (σε περίπτωση μη αποκλειστικής αρμοδιότητας)
            
            
               
                  Καθώς τα διαρθρωτικά χαρακτηριστικά των καλυμμένων ομολόγων καθορίζονται επί του παρόντος κυρίως σε εθνικό επίπεδο, το καθεστώς προνομιακής αντιμετώπισης βάσει του δικαίου της Ένωσης παρέχεται ουσιαστικά σε διαφορετικούς τύπους προϊόντων. Απαιτείται δράση σε επίπεδο ΕΕ για την καθιέρωση κοινού πλαισίου για τα καλυμμένα ομόλογα σε ολόκληρη την Ένωση, με την εξασφάλιση ότι τα διαρθρωτικά χαρακτηριστικά τους ευθυγραμμίζονται με τα χαρακτηριστικά κινδύνου που δικαιολογούν την προνομιακή αντιμετώπιση σε επίπεδο Ένωσης. Απαιτείται επίσης δράση σε επίπεδο ΕΕ για την καθιέρωση κοινού πλαισίου για την ανάπτυξη αγορών καλυμμένων ομολόγων σε ολόκληρη την Ένωση και τη στήριξη διασυνοριακών επενδύσεων με βάση τους στόχους της Ένωσης των Κεφαλαιαγορών.
               
            
            
               •Αναλογικότητα
            
            
               
                  Όπως περιγράφεται στη συνοδευτική εκτίμηση επιπτώσεων, η προτιμώμενη επιλογή (ελάχιστη εναρμόνιση με βάση τα εθνικά καθεστώτα) αναμένεται να καταστήσει δυνατή την επίτευξη της πλειονότητας των στόχων της παρούσας πρωτοβουλίας με εύλογο κόστος. Η επιλογή εξισορροπεί την ευελιξία που απαιτείται, προκειμένου να ληφθούν υπόψη οι ιδιαιτερότητες των κρατών μελών, με την αναγκαία ομοιογένεια για την επίτευξη συνοχής σε επίπεδο Ένωσης. Θα αποτελέσει την πλέον αποτελεσματική επιλογή για την επίτευξη των στόχων, ενώ παράλληλα θα ελαχιστοποιήσει τις διαταραχές και το κόστος μετάβασης. Βασικός στόχος της προσέγγισης της παρούσας δέσμης είναι η αποφυγή της διαταραχής ώριμων εθνικών αγορών που λειτουργούν εύρυθμα, με ταυτόχρονη παροχή κινήτρων για ευρύτερη χρήση των καλυμμένων ομολόγων. Η πρόταση περιλαμβάνει διατάξεις σχετικά με την αποδοχή του προϋφιστάμενου καθεστώτος για τα υφιστάμενα καλυμμένα ομόλογα, με στόχο την εξομάλυνση του κόστους για τους εκδότες τους και για τις αγορές. Όπως προκύπτει από την εκτίμηση επιπτώσεων, το αναμενόμενο κόστος μπορεί να θεωρηθεί αναλογικό προς τα αναμενόμενα οφέλη.
               
            
            
               •Επιλογή της νομικής πράξης
            
            
               Η οδηγία αποτελεί κατάλληλο μέσο για τη θέσπιση εναρμονισμένου νομικού πλαισίου για τα καλυμμένα ομόλογα σε επίπεδο ΕΕ. Η παρούσα οδηγία βασίζεται σε αρχές και περιορίζεται στις ελάχιστες απαραίτητες λεπτομερείς διατάξεις για την εξασφάλιση της εφαρμογής συνόλου κοινών, βασικών, διαρθρωτικών κανόνων σε ολόκληρη την ενιαία αγορά. Τα κράτη μέλη θα έχουν ορισμένη ελευθερία στη διατύπωση των νόμων που θεσπίζουν για τη μεταφορά των αρχών της οδηγίας στο εσωτερικό τους δίκαιο.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Η παρούσα πρωτοβουλία για τα καλυμμένα ομόλογα αφορά έναν τομέα με τον οποίο γενικώς δεν έχει ασχοληθεί η ενωσιακή νομοθεσία επί του παρόντος.
            
            
               Διαβουλεύσεις με τα ενδιαφερόμενα μέρη
            
            
               Η Επιτροπή πραγματοποίησε διαβουλεύσεις με τα ενδιαφερόμενα μέρη σε διάφορα στάδια κατά την κατάρτιση της παρούσας πρότασης, ιδίως μέσω: 
            
            
               i)
                     ανοικτής δημόσιας διαβούλευσης για τα καλυμμένα ομόλογα (Σεπτέμβριος 2015 έως 6 Ιανουαρίου 2016)·
            
            
               ii)
                     της δημοσίευσης αρχικής εκτίμησης επιπτώσεων (9 Ιουνίου 2017)· 
            
            
               iii)
                     δύο συνεδριάσεων της ομάδας εμπειρογνωμόνων για θέματα τραπεζών, πληρωμών και ασφαλίσεων (EGBPI) και μίας συνεδρίασης της Επιτροπής Χρηματοπιστωτικών Υπηρεσιών (FSC).
            
            
               Στο πλαίσιο του σχεδίου δράσης για την Ένωση Κεφαλαιαγορών, σκοπός της δημόσιας διαβούλευσης ήταν η αξιολόγηση, αφενός, των αδυναμιών και των τρωτών σημείων των εθνικών αγορών καλυμμένων ομολόγων και, αφετέρου, της σκοπιμότητας ενός ευρωπαϊκού πλαισίου. Αν και οι συμμετέχοντες εξέφρασαν ανησυχία ότι η εναρμόνιση που βασίζεται σε προσέγγιση «ενιαία για όλους» θα μπορούσε να εμποδίσει την εύρυθμη λειτουργία των αγορών και να μειώσει την ευελιξία και το εύρος των προσφερόμενων προϊόντων, εξέφρασαν επίσης με επιφύλαξη τη στήριξή τους για τη στοχευμένη ανάληψη δράσης σε επίπεδο ΕΕ, υπό την προϋπόθεση η εναρμόνιση να βασίζεται σε αρχές, να εδράζεται σε υφιστάμενα πλαίσια και να λαμβάνει υπόψη τις ιδιαιτερότητες των εθνικών αγορών. Τα αποτελέσματα της διαβούλευσης συζητήθηκαν στο πλαίσιο δημόσιας ακρόασης, την 1η Φεβρουαρίου 2016
                  7
               .
            
            
               Η Επιτροπή έλαβε τέσσερις απαντήσεις σχετικά με την αρχική εκτίμηση επιπτώσεων, οι οποίες τάχθηκαν στο σύνολό τους υπέρ της νομοθετικής πρωτοβουλίας της ΕΕ. Στις απαντήσεις τους, οι συμμετέχοντες επισήμαναν συγκεκριμένες πτυχές των εθνικών πλαισίων (π.χ. ρευστότητα) και επιβεβαίωσαν τη γενική θέση υπέρ της εναρμόνισης, χωρίς ωστόσο να υπονομεύονται τα εύρυθμα λειτουργούντα εθνικά συστήματα.
            
         
         
            
               Κατά την πρώτη συνεδρίαση της ομάδας εμπειρογνωμόνων για θέματα τραπεζών, πληρωμών και ασφαλίσεων (9 Ιουνίου 2017), τα περισσότερα κράτη μέλη εξέφρασαν τη στήριξή τους όσον αφορά την καθιέρωση ενωσιακού πλαισίου για τα καλυμμένα ομόλογα βάσει της γνωμοδότησης της EBA του 2016, υπό την προϋπόθεση ότι το εν λόγω πλαίσιο θα συνεχίσει να βασίζεται σε αρχές. Κατά τη δεύτερη συνεδρίαση (28 Σεπτεμβρίου 2017), η συζήτηση που διεξήχθη ήταν πιο ενδελεχής, αλλά τα κράτη μέλη συνέχισαν, σε γενικές γραμμές, να τάσσονται υπέρ μιας προσέγγισης βασιζόμενης σε αρχές. Παρόμοιες απόψεις διατυπώθηκαν από τα κράτη μέλη και κατά τη συνεδρίαση της Επιτροπής Χρηματοπιστωτικών Υπηρεσιών (FSC), τον Ιούλιο του 2017.
            
            
               
                  Η πρόταση βασίζεται επίσης σε περαιτέρω συναντήσεις με τα ενδιαφερόμενα μέρη και τα θεσμικά όργανα της ΕΕ. Γενικά, τα ενδιαφερόμενα μέρη (παρότι τείνουν να εστιάζονται στις πτυχές που έχουν μεγαλύτερη σημασία ειδικά για αυτά) επικεντρώθηκαν στην εξισορρόπηση της ανάγκης αλλαγής του υφιστάμενου πλαισίου, με στόχο την αντιμετώπιση των ζητημάτων προληπτικής εποπτείας, με την πρόθεση να αποφευχθεί η διατάραξη των εύρυθμα λειτουργούντων εθνικών συστημάτων. Τα σχόλια που επικεντρώνονταν στα ζητήματα προληπτικής εποπτείας όσον αφορά την προνομιακή αντιμετώπιση των καλυμμένων ομολόγων διατυπώθηκαν κυρίως από το ΕΣΣΚ, την EBA και την Ευρωπαϊκή Κεντρική Τράπεζα, καθώς και, ως έναν βαθμό, από τις αρμόδιες αρχές των κρατών μελών με καλά αναπτυγμένες αγορές καλυμμένων ομολόγων και τους οργανισμούς αξιολόγησης, ενώ οι εισηγήσεις που εστιάζονταν στην εύρυθμη λειτουργία των εθνικών αγορών προήλθαν κυρίως από κράτη μέλη με καλά αναπτυγμένες αγορές καλυμμένων ομολόγων, από εκδότες και από επενδυτές.
               
            
            
               Το Ευρωπαϊκό Κοινοβούλιο εξέφρασε επίσης την υποστήριξή του για την ανάληψη δράσης, ζητώντας τη θέσπιση ευρωπαϊκού νομοθετικού πλαισίου για τα καλυμμένα ομόλογα
                  8
               .
            
            
               •Συλλογή και χρήση εμπειρογνωσίας
            
            
               Την 1η Ιουλίου 2014, η EBA δημοσίευσε έκθεση στην οποία προσδιορίζονται βέλτιστες πρακτικές με σκοπό την εξασφάλιση ισχυρών και συνεκτικών πλαισίων για τα καλυμμένα ομόλογα στην Ένωση
                  9
               . Η έκθεση αποτελούσε απάντηση στη σύσταση του ΕΣΣΚ, του Δεκεμβρίου 2012, σχετικά με τη χρηματοδότηση των πιστωτικών ιδρυμάτων
                  10
               . Παρέθετε, επίσης, τη γνώμη της EBA σχετικά με την καταλληλότητα της τρέχουσας αντιμετώπισης προληπτικής εποπτείας των καλυμμένων ομολόγων, σε συνέχεια του αιτήματος της Επιτροπής για γνωμοδότηση, του Δεκεμβρίου 2013, βάσει του άρθρου 503 του ΚΚΑ
                  11
               .
            
            
               Σε συνέχεια της έκθεσης, το ΕΣΣΚ συνέστησε στην EBA να παρακολουθήσει τη λειτουργία της αγοράς των καλυμμένων ομολόγων, με βάση τις βέλτιστες πρακτικές που προσδιορίστηκαν, και κάλεσε την EBA να προτείνει περαιτέρω μέτρα, εάν αυτό είναι αναγκαίο.
            
            
               Σε απάντηση, η EBA δημοσίευσε Έκθεση σχετικά με τα καλυμμένα ομόλογα — συστάσεις για την εναρμόνιση των πλαισίων των καλυμμένων ομολόγων στην ΕΕ, τον Δεκέμβριο του 2016. Στην έκθεση περιλαμβάνεται διεξοδική ανάλυση των κανονιστικών εξελίξεων στα πλαίσια για τα καλυμμένα ομόλογα των επιμέρους κρατών μελών, με ιδιαίτερη εστίαση στο επίπεδο ευθυγράμμισης με τις βέλτιστες πρακτικές που προσδιορίστηκαν στην προηγούμενη έκθεση. Με βάση τα αποτελέσματα της ανάλυσης, η EBA ζήτησε την ανάληψη νομοθετικής δράσης για την εναρμόνιση των καλυμμένων ομολόγων σε επίπεδο Ένωσης.
            
            
               Η παρούσα πρόταση βασίζεται στην ανάλυση και τη γνωμοδότηση που παρείχε η EBA. Αποκλίνει από αυτές μόνον ως προς ήσσονος σημασίας ζητήματα, π.χ. όσον αφορά το επίπεδο λεπτομέρειας σχετικά με τα παράγωγα που περιλαμβάνονται στα συνολικά στοιχεία κάλυψης, τον μη υποχρεωτικό χαρακτήρα της ύπαρξης υπευθύνου παρακολούθησης των συνολικών στοιχείων κάλυψης και το επίπεδο υπερεξασφάλισης.
            
            
               
                  Τον Αύγουστο του 2016, η Επιτροπή ανέθεσε στην ICF
                     12
                   την εκπόνηση μελέτης για την αξιολόγηση, αφενός, των επιδόσεων των υφιστάμενων αγορών καλυμμένων ομολόγων και, αφετέρου, του κόστους και του οφέλους της πιθανής ανάληψης δράσης σε επίπεδο ΕΕ. Η μελέτη, η οποία δημοσιεύτηκε τον Μάιο του 2017, ανέλυσε το πιθανό όφελος και κόστος των συστάσεων της EBA. Συνολικά, η μελέτη κατέληξε στο συμπέρασμα ότι το πιθανό όφελος της ανάληψης νομοθετικής πρωτοβουλίας αντισταθμίζει το πιθανό κόστος και ότι, επομένως, είναι σκόπιμη η λήψη νομοθετικών μέτρων.
               
            
            
               Τον Δεκέμβριο του 2017, η Επιτροπή της Βασιλείας για την Τραπεζική Εποπτεία (BCBS) ολοκλήρωσε τις εκκρεμείς κανονιστικές μεταρρυθμίσεις μετά την κρίση αναφορικά με το διεθνές ρυθμιστικό πλαίσιο για τις τράπεζες (Βασιλεία ΙΙΙ)
                  13
               . Στο πλαίσιο των μεταρρυθμίσεων, η BCBS αναθεώρησε την τυποποιημένη προσέγγιση για τον πιστωτικό κίνδυνο, εισάγοντας, μεταξύ άλλων, νέα πρότυπα σχετικά με τα ανοίγματα σε καλυμμένα ομόλογα. Για πρώτη φορά, τα νέα πρότυπα αντιγράφουν σε μεγάλο βαθμό, σε διεθνές επίπεδο, την προσέγγιση που ακολούθησε η ΕΕ στον ΚΚΑ, επιτρέποντας στα ανοίγματα σε καλυμμένα ομόλογα να επωφελούνται από χαμηλότερους συντελεστές στάθμισης κινδύνου, υπό ορισμένες προϋποθέσεις. Με τον τρόπο αυτόν αναγνωρίζεται ότι η αντιμετώπιση των καλυμμένων ομολόγων από την ΕΕ είναι βιώσιμη από άποψη προληπτικής εποπτείας και δικαιολογείται από τα υποκείμενα χαρακτηριστικά του μέσου.
            
            
               •Εκτίμηση επιπτώσεων
            
            
               Η παρούσα πρόταση συνοδεύεται από εκτίμηση επιπτώσεων, η οποία υποβλήθηκε στην επιτροπή ρυθμιστικού ελέγχου (RSB) στις 6 Οκτωβρίου 2017 και εγκρίθηκε στις 17 Νοεμβρίου 2017
                  14
               .
            
            
               Η επιτροπή ρυθμιστικού ελέγχου, αφενός, εξήρε τον ολοκληρωμένο και καλά δομημένο χαρακτήρα της εκτίμησης επιπτώσεων και, αφετέρου, αναγνώρισε ότι χαρακτηρίζεται από συστηματική εφαρμογή της λογικής παρέμβασης και υψηλό επίπεδο ποσοτικοποίησης προς τεκμηρίωση των συμπερασμάτων της. Η επιτροπή ρυθμιστικού ελέγχου συνέστησε τη βελτίωση της έκθεσης όσον αφορά ορισμένα σημεία περιορισμένης έκτασης: 
            
            
               α)
                     τους λόγους για τους οποίους το «29ο καθεστώς» κρίθηκε μη ελκυστικό·
                     και 
            
            
               β)
                     μεγαλύτερη σαφήνεια ως προς τα βασικά στοιχεία της προσέγγισης της «ελάχιστης εναρμόνισης» και το κατά πόσον (και με ποιον τρόπο) αυτά αποκλίνουν από τη γνωμοδότηση της EBA (για τον σκοπό αυτόν, προστέθηκε το παράρτημα 6).
            
            
               Η εκτίμηση επιπτώσεων τροποποιήθηκε αναλόγως, λαμβανομένων επίσης υπόψη των πρόσθετων προτάσεων της επιτροπής ρυθμιστικού ελέγχου για: 
            
            
               i)
                     πιο αναλυτική επεξήγηση σχετικά με τον ευρωπαϊκό εξασφαλισμένο τίτλο (ESN)· 
            
            
               ii)
                     πιο λεπτομερή αιτιολόγηση των πλεονεκτημάτων της έκδοσης καλυμμένων ομολόγων· 
            
            
               iii)
                     πιο διεξοδική ανάλυση των επιπτώσεων της κανονιστικής εναρμόνισης στις διασυνοριακές συναλλαγές (έκδοση, επενδύσεις) σε καλυμμένα ομόλογα·
            
            
               iv)
                     συμπερίληψη μιας απορριφθείσας επιλογής που περιορίζεται στην προσαρμογή της αντιμετώπισης προληπτικής εποπτείας των καλυμμένων ομολόγων· 
            
         
         
            
               v)
                     πιο ολοκληρωμένη περιγραφή της «άμεσης επανεκχώρησης», που εξετάζεται στη χρηματοοικονομική βιβλιογραφία· και 
            
            
               vi)
                     πίνακα που δείχνει τη σχέση μεταξύ της δραστηριότητας παρακολούθησης και των οφελών στους δείκτες αναφοράς.
            
            
               Η Επιτροπή εξέτασε διάφορες επιλογές πολιτικής για την ανάπτυξη των αγορών καλυμμένων ομολόγων και την αντιμετώπιση των ζητημάτων προληπτικής εποπτείας. Οι επιλογές αυτές διαφέρουν ως προς τον βαθμό εναρμόνισης και εκτείνονται από μια μη κανονιστική επιλογή μέχρι επιλογές που συνεπάγονται πλήρη εναρμόνιση, ως εξής:
            
            
               ·βασικό σενάριο: καμία ενέργεια·
            
            
               ·επιλογή 1: μη κανονιστική επιλογή·
            
            
               ·επιλογή 2: ελάχιστη εναρμόνιση με βάση τα εθνικά καθεστώτα·
            
            
               ·επιλογή 3: πλήρης εναρμόνιση με αντικατάσταση των εθνικών καθεστώτων· και
            
            
               ·επιλογή 4: «29ο καθεστώς» που λειτουργεί παράλληλα με τα εθνικά καθεστώτα.
            
            
               Η επιλογή 1 (μη κανονιστική) κρίθηκε μη αποτελεσματική για την επίτευξη των στόχων, δεδομένου ότι δεν υπάρχει καμία εγγύηση ότι τα κράτη μέλη θα ακολουθήσουν τις βέλτιστες πρακτικές. Η επιλογή 3 (πλήρης εναρμόνιση) θα μπορούσε ενδεχομένως να επιτύχει τους στόχους, αλλά μπορεί να διαταράξει τις υφιστάμενες αγορές που λειτουργούν εύρυθμα. Η αποτελεσματικότητα της επιλογής 4 (του «29ου καθεστώτος», ήτοι ενός πλήρως ολοκληρωμένου καθεστώτος για τους εκδότες, σε προαιρετική βάση, ως εναλλακτικής λύσης σε σχέση με τα εθνικά δίκαια για τα καλυμμένα ομόλογα, που δεν απαιτεί την τροποποίηση των ισχυουσών εθνικών νομοθεσιών) εξαρτάται από τον βαθμό υιοθέτησής της από τον κλάδο. Από τις διαβουλεύσεις προκύπτει ότι η υιοθέτηση αυτή δεν είναι πιθανή, γεγονός που θα υπονόμευε τις πιθανότητες επίτευξης των αναφερθέντων στόχων. Επιπλέον, η καθιέρωση ενός παράλληλου καθεστώτος θα συνέβαλε στον περαιτέρω κατακερματισμό και την αλληλεπικάλυψη των δαπανών.
            
            
               Η προκρινόμενη επιλογή είναι η επιλογή 2 (ελάχιστη εναρμόνιση με βάση τα εθνικά καθεστώτα). Πλην ορισμένων περιορισμένων αποκλίσεων, βασίζεται στις συστάσεις της έκθεσης της EBA του 2016 (σύμφωνα με τις έντονες εκκλήσεις των ενδιαφερόμενων μερών κατά τη διάρκεια των διαβουλεύσεων, ορισμένες διατάξεις δεν είναι τόσο λεπτομερείς όσο προτεινόταν στην έκθεση, ώστε να υπάρχει μεγαλύτερο περιθώριο για την προστασία υφιστάμενων εύρυθμα λειτουργούντων εθνικών συστημάτων). Οι αποκλίσεις δεν επηρεάζουν τα βασικά διαρθρωτικά χαρακτηριστικά των καλυμμένων ομολόγων και την εποπτεία τους. Η προκρινόμενη επιλογή επιτυγχάνει την πλειονότητα των στόχων της πρωτοβουλίας με εύλογο κόστος. Επιπλέον, εξισορροπεί την ευελιξία που απαιτείται, προκειμένου να ληφθούν υπόψη οι ιδιαιτερότητες των κρατών μελών, με την αναγκαία ομοιογένεια για την επίτευξη συνοχής σε επίπεδο Ένωσης. Κατά πάσα πιθανότητα, είναι η πλέον αποτελεσματική επιλογή για την επίτευξη των στόχων, ενώ παράλληλα είναι αποδοτική και ελαχιστοποιεί τις διαταραχές και το κόστος μετάβασης. Αποτελεί, επίσης, μια από τις πλέον φιλόδοξες επιλογές από κανονιστικής πλευράς και, συγχρόνως, συγκεντρώνει τη μεγαλύτερη στήριξη από τα ενδιαφερόμενα μέρη.
            
            
               Η υλοποίηση αυτής της επιλογής θα ενισχύσει την ανάπτυξη αγορών καλυμμένων ομολόγων στις περιοχές όπου αυτές δεν υπάρχουν ή δεν είναι επαρκώς αναπτυγμένες. Θα μειώσει, επίσης, τα έξοδα χρηματοδότησης των εκδοτών, θα συμβάλει στη διαφοροποίηση της βάσης των επενδυτών, θα διευκολύνει τις διασυνοριακές επενδύσεις και θα προσελκύσει επενδυτές εκτός της ΕΕ. Συνολικά, θα μειώσει το κόστος δανεισμού.
            
            
               Η επιλογή θα συμβάλει στην αντιμετώπιση των ζητημάτων προληπτικής εποπτείας αναφορικά, μεταξύ άλλων, με την καινοτομία της αγοράς, και στη διασφάλιση προληπτικού οφέλους από την ευθυγράμμιση των διαρθρωτικών χαρακτηριστικών του προϊόντος, με την προνομιακή αντιμετώπιση προληπτικής εποπτείας σε επίπεδο Ένωσης. Θα ενισχύσει την προστασία των επενδυτών και, μέσω των χαρακτηριστικών πιστωτικής ενίσχυσης, θα μειώσει το κόστος της δέουσας επιμέλειας.
            
            
               
                  Στο πλαίσιο της προτιμώμενης επιλογής, οι εφάπαξ και επαναλαμβανόμενες άμεσες διοικητικές δαπάνες αναμένεται να αυξηθούν για τους εκδότες σε περιοχές δικαιοδοσίας με χαμηλό κόστος (βλ. εκτίμηση επιπτώσεων). Το κόστος αναμένεται επίσης να αυξηθεί και για τις εποπτικές αρχές. Ταυτόχρονα, οι εκδότες θα επωφελούνται από χαμηλότερα έξοδα χρηματοδότησης, με αποτέλεσμα τη μείωση του κόστους δανεισμού και για τους πολίτες. Το κόστος για τους επενδυτές δεν θα αυξηθεί, λαμβανομένου υπόψη του χαμηλότερου κόστους δέουσας επιμέλειας.
               
            
            
               •Καταλληλότητα και απλούστευση του κανονιστικού πλαισίου
            
            
               Η δέσμη μέτρων για τα καλυμμένα ομόλογα, ιδίως δε η παρούσα οδηγία, αποσκοπεί στην εναρμόνιση ενός τομέα που επί του παρόντος ρυθμίζεται κυρίως σε εθνικό επίπεδο. Η ελάχιστη εναρμόνιση, που προβλέπεται στην οδηγία, θα συμβάλει στην απλούστευση όσον αφορά τη βασική ευθυγράμμιση των βασικών στοιχείων των εθνικών καθεστώτων. 
            
            
               •Θεμελιώδη δικαιώματα
            
            
               Η ΕΕ είναι προσηλωμένη στην τήρηση υψηλών προτύπων προστασίας των θεμελιωδών δικαιωμάτων. Στο πλαίσιο αυτό, η πρόταση δεν είναι πιθανό να έχει άμεσο αντίκτυπο στα εν λόγω δικαιώματα, όπως αναφέρονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
            
            
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν θα έχει επιπτώσεις στον προϋπολογισμό της Ένωσης.
               
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Πέντε έτη μετά την προθεσμία για τη μεταφορά και σε στενή συνεργασία με την EBA, η Επιτροπή θα προβεί σε αξιολόγηση της οδηγίας και υποβολή έκθεσης στο Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή όσον αφορά τα βασικά της πορίσματα. Η αξιολόγηση πρόκειται να πραγματοποιηθεί σύμφωνα με τις κατευθυντήριες γραμμές της Επιτροπής για τη βελτίωση της νομοθεσίας.
            
            
               Τα κράτη μέλη θα παρακολουθούν τακτικά την εφαρμογή της οδηγίας με βάση σειρά δεικτών (π.χ. το είδος του εκδότη, τον αριθμό αδειών, το είδος επιλέξιμων στοιχείων ενεργητικού, το επίπεδο υπερεξασφάλισης· έκδοση με επεκτάσιμες δομές ληκτότητας).
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Αντικείμενο, πεδίο εφαρμογής και ορισμοί
               
               
                  Η οδηγία ορίζει τα καλυμμένα ομόλογα ως δανειακές υποχρεώσεις που εκδίδονται από πιστωτικά ιδρύματα και εξασφαλίζονται από μια κλειστής διάρθρωσης δέσμη στοιχείων ενεργητικού, στα οποία οι ομολογιούχοι έχουν δικαίωμα άμεσης προσφυγής ως προνομιακοί πιστωτές. Τα καλυμμένα ομόλογα κατά παράδοση εκδίδονται από πιστωτικά ιδρύματα. Η οδηγία, ακολουθώντας την παράδοση αυτή, επιτρέπει μόνο στα πιστωτικά ιδρύματα να εκδίδουν καλυμμένα ομόλογα. Αυτό συνάδει με την εγγενή φύση του μέσου αυτού, που είναι η παροχή χρηματοδότησης για δάνεια, και η χορήγηση δανείων σε μεγάλη κλίμακα είναι επιχειρηματική δραστηριότητα  των πιστωτικών ιδρυμάτων. Επιπλέον, τα πιστωτικά ιδρύματα έχουν τις απαραίτητες γνώσεις και ικανότητες διαχείρισης του πιστωτικού κινδύνου σε σχέση με τα δάνεια στα συνολικά στοιχεία κάλυψης και υπόκεινται σε ορθές κεφαλαιακές απαιτήσεις, που συμβάλλουν στην ενίσχυση της προστασίας των επενδυτών, όπως προβλέπεται στον μηχανισμό διπλής προσφυγής. 
               
               
                  Οι εκδότες που συμμορφώνονται με την παρούσα οδηγία μπορούν να χρησιμοποιούν το σήμα «Ευρωπαϊκά Καλυμμένα Ομόλογα», το οποίο μπορεί να χρησιμοποιείται από κοινού με συγκεκριμένα εθνικά σήματα.
               
            
            
               Διαρθρωτικά χαρακτηριστικά των καλυμμένων ομολόγων
            
            
               
                  Το παρόν τμήμα προβλέπει μια πιο διαρθρωμένη σειρά διαρθρωτικών απαιτήσεων σε σχέση με την οδηγία ΟΣΕΚΑ και αναμένεται να συμβάλει στη βελτίωση της ποιότητας των καλυμμένων ομολόγων της ΕΕ. Πιο συγκεκριμένα:
               
            
            
               –η διπλή προσφυγή δίνει στους επενδυτές διπλή αξίωση τόσο έναντι του εκδότη των καλυμμένων ομολόγων όσο και έναντι των στοιχείων ενεργητικού που περιλαμβάνονται στα συνολικά στοιχεία κάλυψης·
            
            
               –η προστασία έναντι του κινδύνου πτώχευσης σημαίνει ότι η ληκτότητα των καλυμμένων ομολόγων δεν μπορεί να συντομευθεί αυτομάτως, σε περίπτωση αφερεγγυότητας ή εξυγίανσης του εκδότη. Είναι σημαντικό να εξασφαλιστεί ότι οι επενδυτές εξοφλούνται σύμφωνα με το συμβατικό χρονοδιάγραμμα, ακόμη και σε περίπτωση αθέτησης υποχρέωσης. Η προστασία έναντι του κινδύνου πτώχευσης συνδέεται άμεσα με τον μηχανισμό διπλής προσφυγής και αποτελεί βασικό χαρακτηριστικό του πλαισίου των καλυμμένων ομολόγων·
            
            
               –η οδηγία περιέχει διατάξεις για την εξασφάλιση της ποιότητας των συνολικών στοιχείων κάλυψης, ιδίως ώστε να εξασφαλιστεί ότι μόνον υψηλής ποιότητας στοιχεία ενεργητικού χρησιμοποιούνται ως εξασφάλιση. Υπάρχουν συναφείς διατάξεις σχετικά με τον διαχωρισμό και την τοποθεσία των στοιχείων κάλυψης, την ομοιομορφία των στοιχείων ενεργητικού, ώστε να εξασφαλιστεί ότι τα στοιχεία ενεργητικού που βρίσκονται εκτός της ΕΕ παρουσιάζουν τα ίδια ποιοτικά χαρακτηριστικά με αυτά που βρίσκονται εντός της ΕΕ, και να εξασφαλιστεί ότι οι συμβάσεις παραγώγων χρησιμοποιούνται μόνο για λόγους αντιστάθμισης κινδύνων σε σχέση με τα συνολικά στοιχεία κάλυψης, καθώς και την λειτουργία υπευθύνου παρακολούθησης των συνολικών στοιχείων κάλυψης. Τέλος, οι υποχρεώσεις από καλυμμένα ομόλογα θα πρέπει πάντα να καλύπτονται από στοιχεία κάλυψης·
            
            
               –καθώς τα καλυμμένα ομόλογα εκδίδονται κυρίως από μεγάλες τράπεζες, τα οφέλη τους συχνά υπερβαίνουν τις δυνατότητες των μικρότερων ιδρυμάτων. Η οδηγία δίνει στους εκδότες τη δυνατότητα συγκέντρωσης στοιχείων κάλυψης από διάφορα πιστωτικά ιδρύματα, υπό ορισμένες προϋποθέσεις. Σκοπός είναι να ενθαρρυνθεί η έκδοση από μικρότερα ιδρύματα και να τους δοθεί πρόσβαση σε χρηματοδότηση καλυμμένων ομολόγων·
            
            
               –οι εξελίξεις της αγοράς στον τομέα των καλυμμένων ομολόγων περιλαμβάνουν νέες δομές ρευστότητας, με σκοπό την αντιμετώπιση αναντιστοιχιών ρευστότητας και ληκτότητας. Ενόψει της αυξημένης χρήσης καλυμμένων ομολόγων που δίνουν τη δυνατότητα παράτασης της λήξης και του γεγονότος ότι οι εν λόγω δομές μετριάζουν τον κίνδυνο αθέτησης υποχρέωσης, η οδηγία ρυθμίζει τις δομές, ώστε να εξασφαλιστεί ότι δεν είναι άσκοπα σύνθετες ή αδιαφανείς και ότι δεν μεταβάλλουν τα διαρθρωτικά χαρακτηριστικά των καλυμμένων ομολόγων, εκθέτοντας τους επενδυτές σε αυξημένους κινδύνους·
            
            
               –για την αντιμετώπιση του κινδύνου ρευστότητας, η οδηγία θεσπίζει απαιτήσεις για απόθεμα ρευστότητας που σχετίζονται ειδικότερα με τα συνολικά στοιχεία κάλυψης, και συμπληρώνουν τις προληπτικές απαιτήσεις ρευστότητας σε άλλες νομοθετικές πράξεις της ΕΕ στον χρηματοπιστωτικό τομέα· 
            
            
               –η οδηγία προβλέπει τη δυνατότητα των κρατών μελών να απαιτούν τον διορισμό υπευθύνου παρακολούθησης των συνολικών στοιχείων κάλυψης. Η ύπαρξη υπευθύνου παρακολούθησης των συνολικών στοιχείων κάλυψης θα πρέπει να τελεί υπό την επιφύλαξη των υποχρεώσεων των αρμόδιων αρχών όσον αφορά την άσκηση της ειδικής δημόσιας εποπτείας που καθορίζεται στην παρούσα οδηγία· και
            
            
               –η οδηγία περιέχει απαιτήσεις διαφάνειας που βασίζονται σε πρωτοβουλίες εθνικών νομοθετών και συμμετεχόντων στην αγορά για τη δημοσιοποίηση πληροφοριών σε επενδυτές σε καλυμμένα ομόλογα. Έτσι θα εξασφαλιστεί ενιαίο επίπεδο δημοσιοποίησης και θα δοθεί στους επενδυτές η δυνατότητα αξιολόγησης του κινδύνου των καλυμμένων ομολόγων.
            
            
               Δημόσια εποπτεία καλυμμένων ομολόγων
            
            
               Η δημόσια εποπτεία καλυμμένων ομολόγων αποτελεί βασικό χαρακτηριστικό πολλών εθνικών πλαισίων για τα καλυμμένα ομόλογα και αποσκοπεί ειδικότερα στην προστασία των επενδυτών. Η παρούσα οδηγία εναρμονίζει τα στοιχεία της δημόσιας εποπτείας και καθορίζει τα καθήκοντα και τις υποχρεώσεις των αρμόδιων εθνικών αρχών που την ασκούν. Δεδομένου του πεδίου εφαρμογής της παρούσας οδηγίας και λαμβανομένου υπόψη ότι η ειδική αυτή εποπτεία των καλυμμένων ομολόγων αποτελεί εποπτεία προϊόντος διακριτή από τη γενική εποπτεία, π.χ. προληπτικής φύσεως, τα κράτη μέλη θα πρέπει να μπορούν να ορίζουν διαφορετικές αρμόδιες αρχές. Στις περιπτώσεις αυτές, η οδηγία απαιτεί στενή συνεργασία μεταξύ των αρμόδιων αρχών.
            
         
         
            
               Προκειμένου να εξασφαλιστεί η συμμόρφωση με την οδηγία, απαιτείται από τα κράτη μέλη να προβλέπουν διοικητικές κυρώσεις και άλλα διοικητικά μέτρα που να είναι αποτελεσματικά, αναλογικά και αποτρεπτικά και να επιβάλλονται από τις αρμόδιες αρχές. Οι κυρώσεις και τα μέτρα υπόκεινται σε βασικές απαιτήσεις όσον αφορά τα πρόσωπα προς τα οποία απευθύνονται, τα κριτήρια που πρέπει να λαμβάνονται υπόψη στην εφαρμογή τους, τη δημοσίευση, τις βασικές εξουσίες επιβολής κυρώσεων και τα επίπεδα των κυρώσεων.
            
            
               Σήμανση
            
            
               Τα καλυμμένα ομόλογα συνήθως διατίθενται στην Ένωση υπό εθνικά νομίσματα και σήματα. Η παρούσα οδηγία δίνει στα πιστωτικά ιδρύματα τη δυνατότητα χρήσης του ειδικού σήματος «Ευρωπαϊκά Καλυμμένα Ομόλογα» κατά την έκδοση καλυμμένων ομολόγων Η χρήση του σήματος θα καταστήσει πιο εύκολη για τους επενδυτές την αξιολόγηση της ποιότητας των καλυμμένων ομολόγων. Θα πρέπει, ωστόσο, να είναι προαιρετική και τα κράτη μέλη θα πρέπει να μπορούν να διατηρήσουν το δικό τους πλαίσιο εθνικού νομίσματος και σήμανσης, παράλληλα με το σήμα «Ευρωπαϊκά Καλυμμένα Ομόλογα», υπό την προϋπόθεση ότι είναι σύμφωνα με τις απαιτήσεις της παρούσας οδηγίας. 
            
            
               Σχέση με το πλαίσιο εξυγίανσης 
            
            
               Η παρούσα οδηγία δεν αποσκοπεί στην εναρμόνιση των εθνικών καθεστώτων περί αφερεγγυότητας ούτε αλλάζει την αντιμετώπιση των καλυμμένων ομολόγων σε περιπτώσεις εξυγίανσης στο πλαίσιο της οδηγίας 2014/59/ΕΕ (οδηγία για την ανάκαμψη και την εξυγίανση (BRRD))
                  15
               . Αντίθετα, καθιερώνει γενικές αρχές που διέπουν τη διαχείριση προγραμμάτων καλυμμένων ομολόγων σε περίπτωση αφερεγγυότητας/εξυγίανσης του εκδότη. Όσον αφορά την εξυγίανση πιστωτικού ιδρύματος, η οδηγία για την ανάκαμψη και την εξυγίανση δίνει στην αρχή εξυγίανσης τη δυνατότητα άσκησης ελέγχου στο ίδρυμα, ιδίως μέσω της διαχείρισης και της διάθεσης των στοιχείων ενεργητικού και της περιουσίας του, συμπεριλαμβανομένου του προγράμματος καλυμμένων ομολόγων του. Τα καθήκοντα αυτά μπορούν να ασκούνται απευθείας από την αρχή εξυγίανσης ή έμμεσα από ειδικό διαχειριστή (επίτροπο) ή άλλο πρόσωπο που έχει οριστεί από την αρχή εξυγίανσης. Η παρούσα οδηγία δεν αλλάζει την αντιμετώπιση των καλυμμένων ομολόγων σύμφωνα με την οδηγία για την ανάκαμψη και την εξυγίανση, που εξαιρεί τα καλυμμένα ομόλογα από την εφαρμογή του εργαλείου διάσωσης με ίδια μέσα έως το επίπεδο της εξασφάλισης στα συνολικά στοιχεία κάλυψης, όπως προβλέπεται στο άρθρο 44 παράγραφος 2 τρίτο εδάφιο της οδηγίας για την ανάκαμψη και την εξυγίανση. Οι συμβάσεις παραγώγων που περιλαμβάνονται στα συνολικά στοιχεία κάλυψης λειτουργούν επίσης ως εξασφάλιση και δεν μπορούν να καταγγελθούν κατόπιν αφερεγγυότητας ή εξυγίανσης του εκδότη, ώστε να εξασφαλιστεί ότι τα συνολικά στοιχεία κάλυψης δεν επηρεάζονται, παραμένουν διαχωρισμένα και διαθέτουν επαρκή χρηματοδότηση. Η οδηγία για την ανάκαμψη και την εξυγίανση περιλαμβάνει επίσης διασφαλίσεις για την αποτροπή του διαχωρισμού συνδεδεμένων υποχρεώσεων, δικαιωμάτων και συμβάσεων και περιορίζει τις πρακτικές που σχετίζονται με συμβάσεις με τον ίδιο αντισυμβαλλόμενο που καλύπτονται από συμφωνίες εγγυοδοσίας, συμπεριλαμβανομένων των καλυμμένων ομολόγων. Στις περιπτώσεις όπου εφαρμόζεται η διασφάλιση, οι αρχές εξυγίανσης θα πρέπει να δεσμεύονται να μεταβιβάζουν όλες τις συνδεδεμένες συμβάσεις στο πλαίσιο μιας προστατευμένης ρύθμισης ή να τις αφήνουν όλες στο εναπομένον προβληματικό ίδρυμα. 
            
            
               Καθεστώς τρίτης χώρας
            
            
               Επί του παρόντος, δεν υφίσταται γενικό καθεστώς τρίτης χώρας για τα καλυμμένα ομόλογα στο δίκαιο της Ένωσης. Ωστόσο, ο κατ’ εξουσιοδότηση κανονισμός (ΕΕ) 2015/61 της Επιτροπής (κατ’ εξουσιοδότηση κανονισμός για την απαίτηση κάλυψης του κινδύνου ρευστότητας, LCR)
                  16
                δίνει τη δυνατότητα προνομιακής αντιμετώπισης των ξένων καλυμμένων ομολόγων που είναι σύμφωνα με ειδικούς κανόνες ισοδυναμίας για τον σκοπό του καθορισμού του αποθέματος ασφαλείας ρευστότητας. Το εύρος της ισοδυναμίας είναι πολύ περιορισμένο, καθώς αφορά τον υπολογισμό περιορισμένου μόνο μέρους του αποθέματος ασφαλείας ρευστότητας.
            
            
               Η παρούσα οδηγία προβλέπει τη δυνατότητα της Επιτροπής, σε στενή συνεργασία με την EBA, για αξιολόγηση του κατά πόσον είναι αναγκαίο ή σκόπιμο ένα γενικό καθεστώς ισοδυναμίας για εκδότες καλυμμένων ομολόγων τρίτων χωρών.
            
            
               Τροποποιήσεις άλλων οδηγιών
            
            
               Η παρούσα οδηγία θα αντικαταστήσει τον ορισμό των καλυμμένων ομολόγων του άρθρου 52 παράγραφος 4 της οδηγίας ΟΣΕΚΑ και θα γίνει το μοναδικό σημείο αναφοράς για το σύνολο της νομοθεσίας της ΕΕ όσον αφορά τα καλυμμένα ομόλογα. Επομένως, ο ορισμός της οδηγίας ΟΣΕΚΑ θα πρέπει να διαγραφεί και να αντικατασταθεί με αναφορά στον ορισμό της παρούσας οδηγίας. Ομοίως, οι αναφορές άλλων οδηγιών στον ορισμό της οδηγίας ΟΣΕΚΑ θα πρέπει να αντικατασταθούν με αναφορά στην παρούσα οδηγία.
            
            
               2018/0043 (COD)
            
            
               Πρόταση
            
            
               ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 53 και 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας
                  17
               ,
            
         
         
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  18
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Το άρθρο 52 παράγραφος 4 της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου
                  19
                προβλέπει πολύ γενικές απαιτήσεις όσον αφορά τα διαρθρωτικά στοιχεία των καλυμμένων ομολόγων. Οι απαιτήσεις αυτές περιορίζονται στην ανάγκη έκδοσης των καλυμμένων ομολόγων από πιστωτικό ίδρυμα το οποίο έχει την καταστατική έδρα του σε κράτος μέλος και υπόκειται σε ειδική δημόσια εποπτεία, καθώς και σε μηχανισμό διπλής προσφυγής. Τα εθνικά πλαίσια για τα καλυμμένα ομόλογα αντιμετωπίζουν τα ζητήματα αυτά και τα ρυθμίζουν πολύ πιο λεπτομερώς. Τα εθνικά αυτά πλαίσια περιέχουν επίσης άλλες διαρθρωτικές διατάξεις, ιδίως κανόνες σχετικά με τη σύνθεση των συνολικών στοιχείων κάλυψης, τα κριτήρια επιλεξιμότητας των στοιχείων ενεργητικού, τη δυνατότητα συγκέντρωσης στοιχείων ενεργητικού, τις υποχρεώσεις διαφάνειας και υποβολής αναφορών και τους κανόνες σχετικά με τον μετριασμό του κινδύνου ρευστότητας. Οι προσεγγίσεις των κρατών μελών όσον αφορά τη ρύθμιση διαφέρουν επίσης επί της ουσίας. Σε αρκετά κράτη μέλη, δεν υφίσταται ειδικό εθνικό πλαίσιο για τα καλυμμένα ομόλογα. Κατά συνέπεια, τα βασικά διαρθρωτικά στοιχεία με τα οποία πρέπει να είναι σύμφωνα τα καλυμμένα ομόλογα που εκδίδονται στην Ένωση δεν καθορίζονται ακόμη στο ενωσιακό δίκαιο. 
            
            
               (2)Το άρθρο 129 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου
                  20
                προσθέτει επιπλέον προϋποθέσεις σε αυτές του άρθρου 52 παράγραφος 4 της οδηγίας 2009/65/ΕΚ, για την εξασφάλιση προνομιακής αντιμετώπισης προληπτικής εποπτείας όσον αφορά κεφαλαιακές απαιτήσεις που δίνουν στα πιστωτικά ιδρύματα τα οποία επενδύουν σε καλυμμένα ομόλογα τη δυνατότητα να διαθέτουν λιγότερο κεφάλαιο από ό,τι για την επένδυση σε άλλα στοιχεία ενεργητικού. Αν και οι επιπρόσθετες αυτές απαιτήσεις αυξάνουν το επίπεδο εναρμόνισης των καλυμμένων ομολόγων εντός της Ένωσης, εξυπηρετούν τον συγκεκριμένο σκοπό να καθοριστούν οι προϋποθέσεις για να υπάρχει τέτοια προνομιακή αντιμετώπιση για τους επενδυτές καλυμμένων ομολόγων, και δεν έχουν εφαρμογή εκτός του πλαισίου του κανονισμού (ΕΕ) αριθ. 575/2013. 
            
            
               (3)Άλλες νομοθετικές πράξεις του ενωσιακού δικαίου, συμπεριλαμβανομένου του κατ’ εξουσιοδότηση κανονισμού (ΕΕ) 2015/61 της Επιτροπής
                  21
               , του κατ’ εξουσιοδότηση κανονισμού (ΕΕ) 2015/35 της Επιτροπής
                  22
                και της οδηγίας 2014/59/ΕΚ του Ευρωπαϊκού Κοινοβουλίου και του Συμβουλίου
                  23
               , παραπέμπουν επίσης στον ορισμό της οδηγίας 2009/65/ΕΚ, ως αναφορά για τον προσδιορισμό των καλυμμένων ομολόγων που μπορούν να επωφελούνται από την προνομιακή αντιμετώπιση που προβλέπουν οι εν λόγω πράξεις για τους επενδυτές σε καλυμμένα ομόλογα. Ωστόσο, η διατύπωση των εν λόγω πράξεων διαφέρει ανάλογα με τους σκοπούς και το αντικείμενό τους και, επομένως, ο όρος «καλυμμένα ομόλογα» δεν χρησιμοποιείται με συνέπεια.
            
            
               (4)Η αντιμετώπιση των καλυμμένων ομολόγων μπορεί να θεωρηθεί συνολικά εναρμονισμένη όσον αφορά τις προϋποθέσεις επένδυσης σε καλυμμένα ομόλογα. Υφίσταται, ωστόσο, έλλειψη εναρμόνισης στην Ένωση όσον αφορά τις προϋποθέσεις έκδοσης καλυμμένων ομολόγων, και αυτό έχει ποικίλες συνέπειες. Πρώτον, μέσα που ενδέχεται να διαφέρουν ως προς τη φύση τους και το επίπεδο κινδύνου και προστασίας των επενδυτών τυγχάνουν ίσης προνομιακής αντιμετώπισης. Δεύτερον, η ύπαρξη διαφορετικών εθνικών πλαισίων, ή έλλειψη αυτών, δημιουργεί εμπόδια για την ανάπτυξη μιας πραγματικά ολοκληρωμένης ενιαίας αγοράς για καλυμμένα ομόλογα, βασιζόμενης σε κοινά αποδεκτό ορισμό που θα εξασφαλίζει κατάλληλο επίπεδο προστασίας των επενδυτών. Τρίτον, οι διαφορές των διασφαλίσεων που παρέχουν οι εθνικοί κανόνες μπορεί να δημιουργήσουν κίνδυνο για τη χρηματοοικονομική σταθερότητα, σε περιπτώσεις που τα ομόλογα, που παρουσιάζουν διαφορετικό επίπεδο προστασίας των επενδυτών, μπορούν να αγοραστούν σε όλη την Ένωση και να τύχουν της προνομιακής αντιμετώπισης προληπτικής εποπτείας που προβλέπεται στον κανονισμό (ΕΕ) αριθ. 575/2013 και σε άλλη ενωσιακή νομοθεσία.
            
            
               (5)Είναι, επομένως, αναγκαίο να εναρμονιστούν τα εθνικά καθεστώτα, ώστε να εξασφαλιστεί η ομαλή και συνεχής ανάπτυξη αγορών καλυμμένων ομολόγων που να λειτουργούν εύρυθμα στην Ένωση και να περιοριστούν οι πιθανοί κίνδυνοι και τα τρωτά σημεία για τη χρηματοπιστωτική σταθερότητα. Με αυτή την εναρμόνιση βάσει αρχών καθιερώνεται μια κοινή βάση για την έκδοση όλων των καλυμμένων ομολόγων στην Ένωση. Για την εναρμόνιση, απαιτείται από όλα τα κράτη μέλη να καθιερώσουν πλαίσια για τα καλυμμένα ομόλογα, τα οποία αναμένεται να βοηθήσουν επίσης στη διευκόλυνση της ανάπτυξης των αγορών καλυμμένων ομολόγων στα κράτη μέλη όπου επί του παρόντος δεν υφίσταται τέτοια αγορά. Μια τέτοια αγορά θα εξασφαλίσει σταθερή πηγή χρηματοδότησης για τα πιστωτικά ιδρύματα που, στη βάση αυτή, θα είναι σε καλύτερη θέση να προσφέρουν οικονομικά προσιτά ενυπόθηκα δάνεια για τους καταναλωτές και τις επιχειρήσεις και θα μπορούν να θέτουν στη διάθεση των επενδυτών ασφαλέστερες επενδύσεις.
            
            
               (6)Το Ευρωπαϊκό Συμβούλιο Συστημικού Κινδύνου («ΕΣΣΚ») εξέδωσε σύσταση
                  24
               , με την οποία καλούνται οι εθνικές αρμόδιες αρχές και η Ευρωπαϊκή Αρχή Τραπεζών («EBA») να προσδιορίσουν τις βέλτιστες πρακτικές όσον αφορά τα καλυμμένα ομόλογα και να ενθαρρύνουν την εναρμόνιση των εθνικών πλαισίων. Συνιστά επίσης τον συντονισμό, από την EBA, των μέτρων που λαμβάνουν οι εθνικές εποπτικές αρχές, ιδίως σε σχέση με την ποιότητα και τον διαχωρισμό των συνολικών στοιχείων κάλυψης, την προστασία των καλυμμένων ομολόγων έναντι του κινδύνου πτώχευσης, τους κινδύνους ενεργητικού και παθητικού που επηρεάζουν τα συνολικά στοιχεία κάλυψης και τη δημοσιοποίηση της σύνθεσης των συνολικών στοιχείων κάλυψης. Με τη σύσταση καλείται επίσης η EBA να παρακολουθήσει τη λειτουργία της αγοράς των καλυμμένων ομολόγων με βάση τις βέλτιστες πρακτικές, όπως αυτές προσδιορίζονται από την EBA, για χρονικό διάστημα δύο ετών, ώστε να αξιολογηθεί η ανάγκη για νομοθετικά μέτρα, και να υποβάλει έκθεση στο ΕΣΣΚ και την Επιτροπή.
            
            
               (7)Η Επιτροπή εξέδωσε αίτημα για γνωμοδότηση προς την EBA, σύμφωνα με το άρθρο 503 παράγραφος 1 του κανονισμού (ΕΕ) αριθ. 575/2013, τον Δεκέμβριο του 2013. 
            
            
               (8)Σε απάντηση τόσο στη σύσταση του ΕΣΣΚ, της 20ής Δεκεμβρίου 2012, όσο και στο αίτημα για γνωμοδότηση της Επιτροπής, του Δεκεμβρίου 2013, η EBA δημοσίευσε έκθεση την 1η Ιουλίου 2014
                  25
               . Στην εν λόγω έκθεση συνιστάται η περαιτέρω σύγκλιση των εθνικών νομικών, κανονιστικών και εποπτικών πλαισίων για τα καλυμμένα ομόλογα, με σκοπό την περαιτέρω ενίσχυση της ύπαρξης ενιαίας προνομιακής αντιμετώπισης των συντελεστών στάθμισης κινδύνου όσον αφορά τα καλυμμένα ομόλογα στην Ένωση.
            
            
               (9)Όπως προβλεπόταν από το ΕΣΣΚ, η EBA παρακολούθησε περαιτέρω τη λειτουργία της αγοράς για τα καλυμμένα ομόλογα με βάση τις βέλτιστες πρακτικές, όπως οριζόταν στην εν λόγω σύσταση, για δύο έτη. Σε αυτή τη βάση, η EBA παρέδωσε δεύτερη έκθεση σχετικά με τα καλυμμένα ομόλογα στο ΕΣΣΚ, το Συμβούλιο και την Επιτροπή, στις 20 Δεκεμβρίου 2106
                  26
               . Η έκθεση αυτή κατέληγε στο συμπέρασμα ότι θα είναι απαραίτητη η περαιτέρω εναρμόνιση, για την εξασφάλιση πιο συνεκτικών ορισμών, και η κανονιστική αντιμετώπιση των καλυμμένων ομολόγων στην Ένωση. Η έκθεση κατέληγε επίσης στο συμπέρασμα ότι η εναρμόνιση θα πρέπει να βασίζεται στις υφιστάμενες αγορές που λειτουργούν εύρυθμα σε ορισμένα κράτη μέλη. 
            
            
               (10)Τα καλυμμένα ομόλογα κατά παράδοση εκδίδονται από πιστωτικά ιδρύματα. Η εγγενής φύση του μέσου αυτού είναι να παρέχει χρηματοδότηση για δάνεια, και μία από τις βασικές δραστηριότητες των πιστωτικών ιδρυμάτων είναι να χορηγούν δάνεια σε μεγάλη κλίμακα. Αναλόγως, η ενωσιακή νομοθεσία για τη χορήγηση προτιμησιακής μεταχείρισης στα καλυμμένα ομόλογα απαιτεί να έχουν εκδοθεί τα ομόλογα αυτά από πιστωτικά ιδρύματα.
            
            
               (11)Με τη διατήρηση του δικαιώματος έκδοσης καλυμμένων ομολόγων αποκλειστικά στα πιστωτικά ιδρύματα διασφαλίζεται ότι ο εκδότης έχει τις απαραίτητες γνώσεις για τη διαχείριση του πιστωτικού κινδύνου που σχετίζεται με τα δάνεια στα συνολικά στοιχεία κάλυψης. Διασφαλίζεται επίσης ότι ο εκδότης υπόκειται σε κεφαλαιακές απαιτήσεις που ενισχύουν την προστασία των επενδυτών, στο πλαίσιο του μηχανισμού διπλής προσφυγής, ο οποίος παρέχει στους επενδυτές αξίωση τόσο έναντι του εκδότη των καλυμμένων ομολόγων όσο και έναντι των στοιχείων ενεργητικού που περιλαμβάνονται στα συνολικά στοιχεία κάλυψης. Ως εκ τούτου, με τον περιορισμό του δικαιώματος έκδοσης καλυμμένων ομολόγων αποκλειστικά στα πιστωτικά ιδρύματα διασφαλίζεται ότι τα καλυμμένα ομόλογα παραμένουν ένα ασφαλές και αποτελεσματικό εργαλείο χρηματοδότησης, συμβάλλοντας κατ’ αυτόν τον τρόπο στην προστασία των επενδυτών και στη χρηματοπιστωτική σταθερότητα, που αποτελούν σημαντικούς στόχους δημόσιας πολιτικής υπέρ του γενικού συμφέροντος. Αυτό θα είναι επίσης σύμφωνο με την προσέγγιση των εθνικών αγορών που λειτουργούν εύρυθμα, οι οποίες επιτρέπουν μόνο στα πιστωτικά ιδρύματα να εκδίδουν καλυμμένα ομόλογα.
            
            
               (12)Επομένως, είναι σκόπιμο να προβλεφθεί ότι μόνο τα πιστωτικά ιδρύματα, όπως ορίζονται στο άρθρο 4 παράγραφος 1 σημείο 1) του κανονισμού (ΕΕ) αριθ. 575/2013, θα πρέπει να είναι σε θέση να εκδίδουν καλυμμένα ομόλογα, βάσει του ενωσιακού δικαίου. Ο κύριος σκοπός της παρούσας οδηγίας είναι να ρυθμίσει τις προϋποθέσεις υπό τις οποίες τα πιστωτικά ιδρύματα μπορούν να εκδίδουν καλυμμένα ομόλογα ως εργαλείο χρηματοδότησης, με τον καθορισμό των απαιτήσεων για τα προϊόντα και της ειδικής εποπτείας στην οποία υπόκεινται τα προϊόντα, ώστε να διασφαλίζεται υψηλό επίπεδο προστασίας των επενδυτών.
            
            
               (13)Η ύπαρξη μηχανισμού διπλής προσφυγής είναι βασική έννοια και στοιχείο πολλών υφιστάμενων εθνικών πλαισίων για τα καλυμμένα ομόλογα και αποτελεί επίσης βασικό στοιχείο των καλυμμένων ομολόγων, όπως αναφέρονται στο άρθρο 52 παράγραφος 4 της οδηγίας 2009/65/ΕΚ. Είναι, επομένως, αναγκαίο να διευκρινιστεί η έννοια αυτή, ώστε να εξασφαλιστεί ότι οι επενδυτές σε όλη την Ένωση έχουν απαίτηση τόσο έναντι του εκδότη των καλυμμένων ομολόγων όσο και επί των στοιχείων ενεργητικού που περιλαμβάνονται στα συνολικά στοιχεία κάλυψης, υπό εναρμονισμένες προϋποθέσεις.
            
            
               (14)Η προστασία έναντι του κινδύνου πτώχευσης θα πρέπει επίσης να αποτελεί βασικό χαρακτηριστικό των καλυμμένων ομολόγων, ώστε να εξασφαλιστεί η εξόφληση των επενδυτών σε καλυμμένα ομόλογα κατά τη λήξη του ομολόγου. Η αυτόματη επίσπευση της εξόφλησης, σε περίπτωση αθέτησης υποχρέωσης του εκδότη, μπορεί να διαταράξει την κατάταξη αυτών που έχουν επενδύσει σε καλυμμένα ομόλογα και, επομένως, είναι σημαντικό να εξασφαλιστεί η εξόφληση των επενδυτών σε καλυμμένα ομόλογα σύμφωνα με το συμβατικό χρονοδιάγραμμα επίσης και σε περίπτωση αθέτησης υποχρέωσης. Συνεπώς, η προστασία έναντι του κινδύνου πτώχευσης είναι άμεσα συνδεδεμένη με τον μηχανισμό διπλής προσφυγής και θα πρέπει, επομένως, να αποτελεί επίσης βασικό χαρακτηριστικό του πλαισίου για τα καλυμμένα ομόλογα.
            
            
               (15)Άλλο βασικό χαρακτηριστικό των υφιστάμενων εθνικών πλαισίων για τα καλυμμένα ομόλογα είναι το γεγονός ότι τα στοιχεία ενεργητικού που χρησιμεύουν ως εγγύηση θα πρέπει να είναι πολύ υψηλής ποιότητας, προκειμένου να εξασφαλίζεται η ανθεκτικότητα των συνολικών στοιχείων κάλυψης. Τα στοιχεία ενεργητικού υψηλής ποιότητας έχουν συγκεκριμένα χαρακτηριστικά που τα καθιστούν επιλέξιμα για την κάλυψη των απαιτήσεων που συνδέονται με το καλυμμένο ομόλογο. Είναι, επομένως, σκόπιμο να καθοριστούν τα γενικά ποιοτικά χαρακτηριστικά που θα πρέπει να έχουν τα στοιχεία ενεργητικού ώστε να είναι επιλέξιμα ως εξασφαλίσεις. Τα στοιχεία ενεργητικού που απαριθμούνται στο άρθρο 129 παράγραφος 1 στοιχεία α) έως ζ) του κανονισμού (ΕΕ) αριθ. 575/2013 θα πρέπει να θεωρούνται επιλέξιμα να χρησιμοποιούνται ως εξασφαλίσεις στα συνολικά στοιχεία κάλυψης, εντός πλαισίου για τα καλυμμένα ομόλογα, όπως και τα δάνεια που αφορούν δημόσιες επιχειρήσεις, όπως ορίζονται στο άρθρο 2 στοιχείο β) της οδηγίας 2006/111/ΕΚ της Επιτροπής, αλλά και άλλα στοιχεία ενεργητικού παρόμοιας υψηλής ποιότητας θα μπορούσαν να θεωρηθούν επιλέξιμα βάσει της οδηγίας, υπό την προϋπόθεση ότι είναι δυνατόν να προσδιοριστεί είτε η αγοραία αξία τους είτε η αξία του ενυπόθηκου ακινήτου. Επιπλέον, η οδηγία θα πρέπει να περιλαμβάνει κανόνες οι οποίοι να διασφαλίζουν ότι τα στοιχεία ενεργητικού, συμπεριλαμβανομένων των εγγυημένων δανείων, μπορούν να ανακληθούν ή να απαιτηθούν μέσω εκτελεστής σύμβασης εξασφάλισης, είτε με τη μορφή παραδοσιακής υποθήκης είτε με βάρος, προνόμιο ή εγγύηση που παρέχει το ίδιο επίπεδο νομικής προστασίας και, ως εκ τούτου, εξασφαλίζει το ίδιο επίπεδο ασφαλείας για τους επενδυτές. Ωστόσο, οι εν λόγω διατάξεις σχετικά με την επιλεξιμότητα των στοιχείων ενεργητικού δεν θα πρέπει να εμποδίζουν τα κράτη μέλη από το να επιτρέπουν σε άλλες κατηγορίες στοιχείων ενεργητικού να χρησιμοποιούνται ως εξασφαλίσεις στα εθνικά τους πλαίσια, εφόσον αυτά τα στοιχεία ενεργητικού είναι σύμφωνα με το δίκαιο της Ένωσης. Τα κράτη μέλη θα πρέπει επίσης να είναι ελεύθερα να αποκλείουν στοιχεία ενεργητικού στα εθνικά τους πλαίσια.
            
            
               (16)Τα καλυμμένα ομόλογα έχουν συγκεκριμένα διαρθρωτικά χαρακτηριστικά που αποσκοπούν στη διαρκή προστασία των επενδυτών. Τα εν λόγω χαρακτηριστικά περιλαμβάνουν την απαίτηση οι επενδυτές σε καλυμμένα ομόλογα να έχουν απαίτηση όχι μόνο έναντι του εκδότη, αλλά και επί στοιχείων ενεργητικού που περιλαμβάνονται σε ειδικά συνολικά στοιχεία κάλυψης. Για να εξασφαλιστεί ότι τα εν λόγω στοιχεία ενεργητικού είναι καλής ποιότητας, θα πρέπει να προβλεφθούν ειδικές απαιτήσεις σχετικά με την ποιότητα των στοιχείων ενεργητικού που μπορούν να περιληφθούν στα συνολικά στοιχεία κάλυψης. Οι εν λόγω διαρθρωτικές απαιτήσεις που σχετίζονται με τα προϊόντα διαφέρουν από τις προληπτικές απαιτήσεις που ισχύουν για πιστωτικό ίδρυμα που εκδίδει καλυμμένα ομόλογα. Οι πρώτες δεν θα πρέπει να εστιάζονται στην εξασφάλιση της προληπτικής υγείας του εκδίδοντος ιδρύματος, αλλά να στοχεύουν στην προστασία των επενδυτών, μέσω της επιβολής ειδικών απαιτήσεων στο ίδιο το καλυμμένο ομόλογο. Πέρα από την ειδική απαίτηση χρήσης στοιχείων ενεργητικού υψηλής ποιότητας στα συνολικά στοιχεία κάλυψης, είναι επίσης σκόπιμο να ρυθμιστούν οι γενικές απαιτήσεις των χαρακτηριστικών των συνολικών στοιχείων κάλυψης, με σκοπό την περαιτέρω ενίσχυση της προστασίας των επενδυτών. Οι απαιτήσεις αυτές θα πρέπει να περιλαμβάνουν ειδικούς κανόνες με στόχο την προστασία των συνολικών στοιχείων κάλυψης, συμπεριλαμβανομένων κανόνων σχετικά με τον διαχωρισμό (μεταξύ άλλων, και μέσω Οντότητας Ειδικού Σκοπού, ΟΕΣ) και την τοποθεσία των στοιχείων ενεργητικού που περιλαμβάνονται στα συνολικά στοιχεία κάλυψης, ώστε να εξασφαλιστεί η εκπλήρωση των δικαιωμάτων του επενδυτή, μεταξύ άλλων και σε περίπτωση εξυγίανσης ή αφερεγγυότητας του εκδότη. Είναι επίσης σημαντικό να ρυθμιστεί η σύνθεση των συνολικών στοιχείων κάλυψης, ώστε να εξασφαλιστεί η ομοιογένειά τους και να διευκολυνθεί η δίκαιη αξιολόγηση κινδύνου από τον επενδυτή. Επιπλέον, στην παρούσα οδηγία θα πρέπει να καθοριστούν απαιτήσεις για την κάλυψη, υπό την επιφύλαξη του δικαιώματος των κρατών μελών να επιτρέπουν διάφορα μέσα για τον μετριασμό των κινδύνων, π.χ. συναλλάγματος και επιτοκίου. Ο υπολογισμός της κάλυψης και των προϋποθέσεων υπό τις οποίες οι συμβάσεις παραγώγων μπορούν να περιληφθούν στα συνολικά στοιχεία κάλυψης θα πρέπει επίσης να καθοριστούν, ώστε να εξασφαλιστεί ότι τα συνολικά στοιχεία κάλυψης υπόκεινται σε κοινά υψηλά πρότυπα ποιότητας σε όλη την Ένωση.
            
            
               (17)Ορισμένα κράτη μέλη απαιτούν ήδη την εκτέλεση ειδικών καθηκόντων από υπεύθυνο παρακολούθησης των συνολικών στοιχείων κάλυψης όσον αφορά την ποιότητα των επιλέξιμων στοιχείων ενεργητικού και την εξασφάλιση της συμμόρφωσης με εθνικές απαιτήσεις κάλυψης. Είναι επομένως σημαντικό, προκειμένου να εναρμονιστεί η αντιμετώπιση των καλυμμένων ομολόγων σε όλη την Ένωση, να καθοριστούν με σαφήνεια τα καθήκοντα και οι υποχρεώσεις του υπευθύνου παρακολούθησης των συνολικών στοιχείων κάλυψης, στις περιπτώσεις που αυτός απαιτείται από το εθνικό πλαίσιο. Η ύπαρξη υπεύθυνου παρακολούθησης των συνολικών στοιχείων κάλυψης δεν αίρει τις υποχρεώσεις των αρμόδιων εθνικών αρχών όσον αφορά την ειδική δημόσια εποπτεία.
            
         
         
            
               (18)Τα μικρά πιστωτικά ιδρύματα αντιμετωπίζουν δυσκολίες κατά την έκδοση καλυμμένων ομολόγων, καθώς η δημιουργία προγραμμάτων καλυμμένων ομολόγων συχνά συνεπάγεται υψηλό προκαταβολικό κόστος. Η ρευστότητα είναι επίσης ιδιαίτερα σημαντική στις αγορές καλυμμένων ομολόγων και καθορίζεται, σε μεγάλο βαθμό, από τον όγκο των ανεξόφλητων ομολόγων. Είναι, επομένως, σκόπιμο να επιτραπεί η κοινή χρηματοδότηση από δύο ή περισσότερα πιστωτικά ιδρύματα, προκειμένου να καταστεί δυνατή η έκδοση καλυμμένων ομολόγων από μικρότερα πιστωτικά ιδρύματα. Αυτό θα έδινε δυνατότητα συγκέντρωσης στοιχείων ενεργητικού από αρκετά πιστωτικά ιδρύματα ως εξασφάλιση για καλυμμένα ομόλογα που έχουν εκδοθεί από ένα πιστωτικό ίδρυμα και θα διευκόλυνε την έκδοση καλυμμένων ομολόγων στα κράτη μέλη όπου δεν υφίστανται επί του παρόντος καλά αναπτυγμένες αγορές. Είναι σημαντικό οι απαιτήσεις για τη χρήση συμβάσεων κοινής χρηματοδότησης να εξασφαλίζουν ότι τα στοιχεία ενεργητικού που μεταβιβάζονται στα εκδίδοντα πιστωτικά ιδρύματα να πληρούν τις προϋποθέσεις επιλεξιμότητας στοιχείων ενεργητικού και διαχωρισμού των στοιχείων κάλυψης, σύμφωνα με το δίκαιο της Ένωσης.
            
            
               (19)Το άρθρο 129 του κανονισμού (ΕΕ) αριθ. 575/2013 καθορίζει ορισμένες προϋποθέσεις που πρέπει να πληρούνται για την εξασφάλιση καλυμμένων ομολόγων από οντότητες τιτλοποίησης. Μια από αυτές τις προϋποθέσεις αφορά τον βαθμό στον οποίο το είδος αυτό εξασφάλισης μπορεί να χρησιμοποιηθεί και περιορίζει τη χρήση των εν λόγω δομών στο 10 ή 15 % του ποσού των ανεξόφλητων καλυμμένων ομολόγων. Η προϋπόθεση αυτή μπορεί, σύμφωνα με τον κανονισμό (ΕΕ) αριθ. 575/2013, να μην εφαρμόζεται από τις αρμόδιες αρχές. Η Επιτροπή, κατόπιν εξέτασης της σκοπιμότητας της εν λόγω απαλλαγής
                  27
               , κατέληξε στο συμπέρασμα ότι η δυνατότητα χρήσης θέσεων σε τιτλοποίηση ή καλυμμένων ομολόγων ως εξασφαλίσεων για την έκδοση καλυμμένων ομολόγων θα πρέπει να επιτρέπεται μόνο για άλλα καλυμμένα ομόλογα («ενδοομιλικές δομές ομαδοποίησης καλυμμένων ομολόγων»), αλλά θα πρέπει να επιτρέπεται χωρίς περιορισμό με βάση το ποσό των ανεξόφλητων καλυμμένων ομολόγων. Η δυνατότητα συγκέντρωσης καλυμμένων ομολόγων από διαφορετικούς εκδότες ως στοιχεία κάλυψης για σκοπούς ενδοομιλικής χρηματοδότησης θα διευκολύνει την ανάπτυξη της έκδοσης καλυμμένων ομολόγων και στις αναδυόμενες αγορές και, επομένως, θα ήταν σκόπιμο να δημιουργηθεί ένα πλαίσιο για τη χρήση των εν λόγω δομών στο δίκαιο της Ένωσης. 
            
            
               (20)Η διαφάνεια των συνολικών στοιχείων κάλυψης που εξασφαλίζουν το καλυμμένο ομόλογο είναι σημαντικό μέρος του εν λόγω είδους χρηματοπιστωτικού μέσου, καθώς ενισχύει τη συγκρισιμότητα και δίνει στους επενδυτές τη δυνατότητα να προβούν στην απαραίτητη αξιολόγηση των κινδύνων. Η οδηγία 2003/71/ΕΚ
                  28
                του Ευρωπαϊκού Κοινοβουλίου και του Συμβουλίου περιλαμβάνει κανόνες για την κατάρτιση, την έγκριση και τη διανομή του ενημερωτικού δελτίου, που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση σε οργανωμένη αγορά που βρίσκεται ή λειτουργεί σε κράτος μέλος. Με την πάροδο του χρόνου, δρομολογήθηκαν συμπληρωματικά προς την οδηγία 2003/71/ΕΚ αρκετές πρωτοβουλίες από τους εθνικούς νομοθέτες και τους συμμετέχοντες στην αγορά σχετικά με τις πληροφορίες που πρέπει να κοινοποιούνται σε επενδυτές σε καλυμμένα ομόλογα. Είναι, ωστόσο, απαραίτητο να διευκρινιστεί σε επίπεδο Ένωσης το ελάχιστο κοινό επίπεδο πληροφόρησης στο οποίο θα πρέπει να έχουν πρόσβαση οι επενδυτές πριν ή κατά την αγορά καλυμμένων ομολόγων. Τα κράτη μέλη θα πρέπει να έχουν τη δυνατότητα συμπλήρωσης των ελάχιστων αυτών απαιτήσεων με επιπλέον διατάξεις.
            
            
               (21)Βασικό στοιχείο της εξασφάλισης της προστασίας των επενδυτών σε καλυμμένα ομόλογα είναι ο περιορισμός του κινδύνου ρευστότητας του μέσου. Είναι σημαντικό για την εξασφάλιση της έγκαιρης αποπληρωμής των υποχρεώσεων που απορρέουν από το καλυμμένο ομόλογο. Ως εκ τούτου, είναι σκόπιμο να προβλεφθεί απόθεμα ασφαλείας ρευστότητας για τα συνολικά στοιχεία κάλυψης, με σκοπό την αντιμετώπιση κινδύνων έλλειψης ρευστότητας, όπως οι αναντιστοιχίες στη ληκτότητα και τα επιτόκια, οι διακοπές πληρωμών, οι κίνδυνοι επικάλυψης, τα παράγωγα και άλλες λειτουργικές υποχρεώσεις που λήγουν εντός του προγράμματος καλυμμένων ομολόγων. Το απόθεμα ασφαλείας ρευστότητας για τα συνολικά στοιχεία κάλυψης διαφέρει από τις γενικές απαιτήσεις ρευστότητας που επιβάλλονται στα πιστωτικά ιδρύματα σύμφωνα με άλλες πράξεις του ενωσιακού δικαίου, καθώς το απόθεμα ασφαλείας ρευστότητας σχετίζεται άμεσα με τα συνολικά στοιχεία κάλυψης και αποσκοπεί στον περιορισμό συγκεκριμένων κινδύνων ρευστότητας. Για να ελαχιστοποιηθεί η κανονιστική επιβάρυνση, τα κράτη μέλη θα πρέπει να μπορούν να επιτρέπουν τη δέουσα αλληλεπίδραση με τις απαιτήσεις ρευστότητας που προβλέπονται σε άλλες πράξεις του ενωσιακού ή του εθνικού δικαίου και εξυπηρετούν διαφορετικούς σκοπούς από το απόθεμα ασφαλείας ρευστότητας για τα συνολικά στοιχεία κάλυψης. Επομένως, τα κράτη μέλη μπορούν να αποφασίζουν ότι το απόθεμα ασφαλείας ρευστότητας για τα συνολικά στοιχεία κάλυψης θα πρέπει να έχει εφαρμογή μόνο αν δεν επιβάλλεται άλλη απαίτηση ρευστότητας στο πιστωτικό ίδρυμα σύμφωνα με το ενωσιακό ή το εθνικό δίκαιο κατά την περίοδο που καλύπτεται από αυτές τις άλλες απαιτήσεις.
            
            
               (22)Σε ορισμένα κράτη μέλη έχουν αναπτυχθεί καινοτόμες δομές για τα προφίλ ληκτότητας, με σκοπό την αντιμετώπιση πιθανών κινδύνων ρευστότητας, συμπεριλαμβανομένων των αναντιστοιχιών ληκτότητας. Οι εν λόγω δομές περιλαμβάνουν τη δυνατότητα επέκτασης της προγραμματισμένης ληκτότητας του καλυμμένου ομολόγου για ορισμένο χρονικό διάστημα ή τη δυνατότητα άμεσης μεταβίβασης των χρηματορροών από τα στοιχεία ενεργητικού που περιλαμβάνονται στα συνολικά στοιχεία κάλυψης στους κατόχους καλυμμένων ομολόγων. Για την εναρμόνιση των επεκτάσιμων δομών ληκτότητας σε όλη την Ένωση είναι σημαντικό να καθοριστούν οι προϋποθέσεις υπό τις οποίες τα κράτη μέλη μπορεί να επιτρέπουν τις εν λόγω δομές, ώστε να εξασφαλιστεί ότι δεν είναι υπερβολικά σύνθετες, ούτε εκθέτουν τους επενδυτές σε αυξημένους κινδύνους.
            
            
               (23)Η ύπαρξη ειδικού πλαισίου δημόσιας εποπτείας είναι στοιχείο καθορισμού των καλυμμένων ομολόγων σύμφωνα με το άρθρο 52 παράγραφος 4 της οδηγίας 2009/65/ΕΚ. Ωστόσο, η εν λόγω οδηγία δεν καθορίζει τη φύση, το περιεχόμενο και τις αρχές που θα πρέπει να είναι υπεύθυνες για την άσκηση της εν λόγω εποπτείας. Είναι επομένως σημαντικό τα συστατικά στοιχεία της εν λόγω δημόσιας εποπτείας των καλυμμένων ομολόγων να είναι εναρμονισμένα και τα καθήκοντα και οι υποχρεώσεις των αρμόδιων εθνικών αρχών που τα εκτελούν να καθορίζονται με σαφήνεια.
            
            
               (24)Καθώς η δημόσια εποπτεία των καλυμμένων ομολόγων διακρίνεται από την εποπτεία των πιστωτικών ιδρυμάτων στην Ένωση, τα κράτη μέλη θα πρέπει να μπορούν να ορίζουν διαφορετικές αρμόδιες εθνικές αρχές στους διαφορετικούς αυτούς εποπτικούς ρόλους, αντί για την αρχή που ασκεί τη γενική εποπτεία του πιστωτικού ιδρύματος. Ωστόσο, για να εξασφαλιστεί η συνέπεια κατά την εφαρμογή της δημόσιας εποπτείας των καλυμμένων ομολόγων στην Ένωση, είναι απαραίτητο να υποχρεούνται οι αρμόδιες αρχές που ασκούν τη δημόσια εποπτεία των καλυμμένων ομολόγων να συνεργάζονται στενά με την αρμόδια αρχή που ασκεί τη γενική εποπτεία των πιστωτικών ιδρυμάτων.
            
            
               (25)Η δημόσια εποπτεία των καλυμμένων ομολόγων θα πρέπει να συνεπάγεται τη χορήγηση άδειας στα πιστωτικά ιδρύματα για την έκδοση καλυμμένων ομολόγων. Δεδομένου ότι μόνο στα πιστωτικά ιδρύματα θα πρέπει να επιτρέπεται να εκδίδουν καλυμμένα ομόλογα, η απόκτηση άδειας λειτουργίας πιστωτικού ιδρύματος θα πρέπει να αποτελεί προαπαιτούμενο για τη χορήγηση της εν λόγω άδειας. Η παρούσα οδηγία θα πρέπει να συμπεριλάβει διατάξεις που να ρυθμίζουν τις προϋποθέσεις υπό τις οποίες τα πιστωτικά ιδρύματα που έχουν λάβει άδεια λειτουργίας, σύμφωνα με το δίκαιο της Ένωσης, μπορούν να λάβουν άδεια για την άσκηση της δραστηριότητας έκδοσης καλυμμένων ομολόγων στο πλαίσιο προγράμματος καλυμμένων ομολόγων. 
            
            
               (26)Όσον αφορά το πεδίο εφαρμογής της άδειας, το πρόγραμμα καλυμμένων ομολόγων συνεπάγεται ότι έχουν δημιουργηθεί ένα ή περισσότερα συνολικά στοιχεία κάλυψης για την αρχική έκδοση των καλυμμένων ομολόγων. Διαφορετικές εκδόσεις (διαφορετικοί διεθνείς αριθμοί αναγνώρισης τίτλων (ISIN)) του ιδίου προγράμματος καλυμμένων ομολόγων δεν συνιστούν απαραίτητα χωριστά προγράμματα καλυμμένων ομολόγων. 
            
            
               (27)Προκειμένου να εξασφαλιστεί η συμμόρφωση με τις υποχρεώσεις που επιβάλλονται στα πιστωτικά ιδρύματα που εκδίδουν καλυμμένα ομόλογα και προκειμένου να εξασφαλιστεί παρόμοια αντιμετώπιση και συμμόρφωση σε όλη την Ένωση, θα πρέπει να απαιτείται από τα κράτη μέλη να προβλέπουν διοικητικές κυρώσεις και λοιπά διοικητικά μέτρα που να είναι αποτελεσματικά, αναλογικά και αποτρεπτικά.
            
            
               (28)Οι εν λόγω διοικητικές κυρώσεις και λοιπά διοικητικά μέτρα που θεσπίζονται από τα κράτη μέλη θα πρέπει να πληρούν ορισμένες βασικές απαιτήσεις όσον αφορά τα πρόσωπα κατά των οποίων στρέφονται οι εν λόγω κυρώσεις ή μέτρα, τα κριτήρια που πρέπει να λαμβάνονται υπόψη κατά την εφαρμογή τους, τις υποχρεώσεις δημοσίευσης από τις αρμόδιες αρχές που ασκούν τη δημόσια εποπτεία των καλυμμένων ομολόγων, την εξουσία επιβολής κυρώσεων και το επίπεδο διοικητικών χρηματικών προστίμων που μπορούν να επιβληθούν.
            
            
               (29)Θα πρέπει να απαιτείται από τα κράτη μέλη να εξασφαλίζουν ότι οι αρμόδιες αρχές που ασκούν τη δημόσια εποπτεία των καλυμμένων ομολόγων λαμβάνουν υπόψη όλες τις σχετικές περιστάσεις, ώστε να εξασφαλιστεί η συνεπής επιβολή των διοικητικών κυρώσεων και λοιπών διοικητικών μέτρων στα κράτη μέλη, κατά τον καθορισμό του είδους των διοικητικών κυρώσεων ή λοιπών διοικητικών μέτρων και του επιπέδου των εν λόγω κυρώσεων.
            
            
               (30)Για τον εντοπισμό πιθανών παραβάσεων των απαιτήσεων που αφορούν την έκδοση και την πώληση των καλυμμένων ομολόγων, οι αρμόδιες αρχές που ασκούν τη δημόσια εποπτεία των καλυμμένων ομολόγων θα πρέπει να διαθέτουν τις απαραίτητες εξουσίες διερεύνησης και αποτελεσματικούς μηχανισμούς για την ενθάρρυνση της αναφοράς πιθανών ή πραγματικών παραβάσεων. Οι εν λόγω μηχανισμοί θα πρέπει να τελούν υπό την επιφύλαξη των δικαιωμάτων άμυνας κάθε προσώπου ή οντότητας που επηρεάζεται δυσμενώς από την άσκηση των εν λόγω εξουσιών και μηχανισμών. 
            
            
               (31)Οι αρμόδιες αρχές που ασκούν τη δημόσια εποπτεία των καλυμμένων ομολόγων θα πρέπει επίσης να έχουν την εξουσία επιβολής διοικητικών κυρώσεων και θέσπισης άλλων διοικητικών μέτρων, με σκοπό την εξασφάλιση του ευρύτερου δυνατού πεδίου δράσης σε περίπτωση παράβασης και τη διευκόλυνση της πρόληψης περαιτέρω παραβάσεων, ανεξάρτητα από το αν τα μέτρα αυτά συνιστούν διοικητική κύρωση ή άλλο διοικητικό μέτρο σύμφωνα με την εθνική νομοθεσία. Τα κράτη μέλη θα πρέπει να μπορούν να προβλέπουν επιπλέον κυρώσεις, πέραν των προβλεπόμενων στην παρούσα οδηγία, και υψηλότερα επίπεδα διοικητικών χρηματικών προστίμων από τα προβλεπόμενα στην παρούσα οδηγία.
            
            
               (32)Οι υφιστάμενοι νόμοι σχετικά με τα καλυμμένα ομόλογα χαρακτηρίζονται από το γεγονός ότι υπόκεινται σε λεπτομερή ρύθμιση σε εθνικό επίπεδο και σε εποπτεία της έκδοσης και των προγραμμάτων καλυμμένων ομολόγων, με σκοπό την εξασφάλιση του σεβασμού των δικαιωμάτων των επενδυτών ανά πάσα στιγμή όσον αφορά την έκδοση καλυμμένων ομολόγων. Η εποπτεία αυτή περιλαμβάνει τη συνεχή παρακολούθηση των χαρακτηριστικών του προγράμματος, τις απαιτήσεις κάλυψης και την ποιότητα των συνολικών στοιχείων κάλυψης. Ένα επαρκές επίπεδο πληροφόρησης των επενδυτών σχετικά με το ρυθμιστικό πλαίσιο που διέπει την έκδοση καλυμμένων ομολόγων είναι βασικό στοιχείο της προστασίας των επενδυτών. Είναι, επομένως, σκόπιμο να εξασφαλιστεί ότι οι αρμόδιες αρχές δημοσιεύουν τακτικά πληροφορίες σχετικά με τα εθνικά μέτρα για τη μεταφορά της παρούσας οδηγίας και τον τρόπο άσκησης της δημόσιας εποπτείας των καλυμμένων ομολόγων.
            
            
               (33)Τα καλυμμένα ομόλογα διατίθενται επί του παρόντος στην Ένωση υπό εθνικά νομίσματα και σήματα, ορισμένα εκ των οποίων έχουν καθιερωθεί. Ωστόσο, σε αρκετά κράτη μέλη δεν υφίστανται τα εν λόγω νομίσματα ή σήματα. Είναι, επομένως, αναγκαίο τα πιστωτικά ιδρύματα που εκδίδουν καλυμμένα ομόλογα στην Ένωση να μπορούν να χρησιμοποιούν το σήμα «Ευρωπαϊκά Καλυμμένα Ομόλογα», κατά την πώληση καλυμμένων ομολόγων τόσο σε επενδυτές της Ένωσης όσο και σε επενδυτές τρίτων χωρών, υπό την προϋπόθεση τα εν λόγω καλυμμένα ομόλογα είναι σύμφωνα με τις απαιτήσεις του δικαίου της Ένωσης. Είναι απαραίτητο να καθιερωθεί το σήμα αυτό, προκειμένου να γίνει πιο εύκολη για τους επενδυτές η αξιολόγηση της ποιότητας των καλυμμένων ομολόγων και, επομένως, να γίνουν πιο ελκυστικά ως επενδυτικοί φορείς τόσο εντός όσο και εκτός της Ένωσης. Η χρήση του εν λόγω σήματος θα πρέπει, ωστόσο, να είναι προαιρετική και τα κράτη μέλη θα πρέπει να μπορούν να διατηρήσουν το δικό τους πλαίσιο εθνικού νομίσματος και σήμανσης, παράλληλα με το σήμα «Ευρωπαϊκά Καλυμμένα Ομόλογα».
            
            
               (34)Για την αξιολόγηση της εφαρμογής της παρούσας οδηγίας η Επιτροπή θα πρέπει να παρακολουθεί, σε στενή συνεργασία με την EBA, την ανάπτυξη των καλυμμένων ομολόγων στην Ένωση και να υποβάλει έκθεση στο Ευρωπαϊκό Κοινοβούλιο και το Συμβούλιο σχετικά με το επίπεδο προστασίας των επενδυτών και την ανάπτυξη των αγορών καλυμμένων ομολόγων. Η έκθεση θα πρέπει επίσης να εστιάζεται στις εξελίξεις όσον αφορά τα στοιχεία ενεργητικού που εξασφαλίζουν την έκδοση καλυμμένων ομολόγων, συμπεριλαμβανομένης της δυνατότητας των κρατών μελών να επιτρέπουν την έκδοση καλυμμένων ομολόγων για τη χρηματοδότηση δανείων που αφορούν δημόσιες επιχειρήσεις.
            
            
               (35)Δεν υπάρχει επί του παρόντος καθεστώς ισοδυναμίας για την αναγνώριση των καλυμμένων ομολόγων που εκδίδονται από πιστωτικά ιδρύματα σε τρίτες χώρες από την Ένωση, παρά μόνο σε προληπτικό πλαίσιο, στις περιπτώσεις που παρέχεται προνομιακή αντιμετώπιση όσον αφορά τη ρευστότητα σε ορισμένα ομόλογα τρίτων χωρών, υπό συγκεκριμένες προϋποθέσεις. Ως εκ τούτου, η Επιτροπή θα πρέπει, σε στενή συνεργασία με την EBA, να αξιολογήσει την ανάγκη και τη συνάφεια εισαγωγής καθεστώτος ισοδυναμίας για τους εκδότες τρίτων χωρών και τους επενδυτές σε καλυμμένα ομόλογα. Η Επιτροπή θα πρέπει, το αργότερο 3 έτη μετά την ημερομηνία από την οποία τα κράτη μέλη θα εφαρμόσουν τις διατάξεις για τη μεταφορά της παρούσας οδηγίας στο εθνικό δίκαιο, να υποβάλει έκθεση στο Ευρωπαϊκό Κοινοβούλιο και το Συμβούλιο, μαζί με νομοθετική πρόταση, εφόσον συντρέχει περίπτωση, σχετικά με το ζήτημα αυτό.
            
            
               (36)Τα καλυμμένα ομόλογα χαρακτηρίζονται από προγραμματισμένη ληκτότητα πολλών ετών. Είναι, επομένως, απαραίτητο να συμπεριληφθούν μεταβατικά μέτρα, ώστε να εξασφαλιστεί ότι τα καλυμμένα ομόλογα που έχουν ήδη εκδοθεί την/στις [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας] δεν επηρεάζονται. 
            
            
               (37)Ως αποτέλεσμα της καθιέρωσης ενιαίου πλαισίου για τα καλυμμένα ομόλογα, θα πρέπει επίσης να τροποποιηθεί η περιγραφή των καλυμμένων ομολόγων στο άρθρο 52 παράγραφος 4 της οδηγίας 2009/65/ΕΚ. Η οδηγία 2014/59/ΕΕ ορίζει τα καλυμμένα ομόλογα μέσω παραπομπής στο άρθρο 52 παράγραφος 4 της οδηγίας 2009/65/ΕΚ και, καθώς η εν λόγω περιγραφή τροποποιείται, θα πρέπει να τροποποιηθεί και η οδηγία 2014/59/ΕΕ. Επιπλέον, προκειμένου να μην επηρεαστούν τα καλυμμένα ομόλογα που έχουν εκδοθεί σύμφωνα με το άρθρο 52 παράγραφος 4 της οδηγίας 2009/65/ΕΚ, πριν από την/τις [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας], τα εν λόγω καλυμμένα ομόλογα θα πρέπει να συνεχίσουν να αναφέρονται ή να ορίζονται ως καλυμμένα ομόλογα έως τη λήξη τους. Συνεπώς, η οδηγία 2009/65/ΕΚ και η οδηγία 2014/59/ΕΕ θα πρέπει να τροποποιηθούν αναλόγως.
            
         
         
            
               (38)Σύμφωνα με την κοινή πολιτική δήλωση, της 28ης Σεπτεμβρίου 2011, των κρατών μελών και της Επιτροπής σχετικά με τα επεξηγηματικά έγγραφα
                  29
               , τα κράτη μέλη ανέλαβαν να συνοδεύουν, στις περιπτώσεις όπου αιτιολογείται, την κοινοποίηση των μέτρων μεταφοράς στο εθνικό δίκαιο με ένα ή περισσότερα έγγραφα στα οποία θα επεξηγείται η σχέση μεταξύ των συστατικών στοιχείων μιας οδηγίας και των αντίστοιχων μερών των πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση τέτοιων εγγράφων είναι αιτιολογημένη.
            
            
               (39)Δεδομένου ότι οι στόχοι της παρούσας οδηγίας δεν μπορούν να επιτευχθούν επαρκώς από τα κράτη μέλη, είναι αναγκαίο να θεσπιστεί κοινό πλαίσιο για τα καλυμμένα ομόλογα, που να εξασφαλίζει ότι τα διαρθρωτικά χαρακτηριστικά των καλυμμένων ομολόγων στην Ένωση είναι ευθυγραμμισμένα με τα χαρακτηριστικά των κινδύνων που διέπουν την προνομιακή αντιμετώπιση στην Ένωση, μπορούν όμως, λόγω της ανάγκης περαιτέρω ανάπτυξης των αγορών καλυμμένων ομολόγων στην Ένωση και στήριξης των διασυνοριακών επενδύσεων, να επιτευχθούν καλύτερα σε ενωσιακό επίπεδο, η Ένωση δύναται να λάβει μέτρα, σύμφωνα με την αρχή της επικουρικότητας, που διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.
            
            
               (40)Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει, σύμφωνα με το άρθρο 28 παράγραφος 2 του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου
                  30
               , και εξέδωσε τη γνωμοδότησή του την/στις...
                  31
               , 
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
            
            
               ΤΙΤΛΟΣ I
                  ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ 
            
            
               Άρθρο 1
                  Αντικείμενο
            
            
               Η παρούσα οδηγία θεσπίζει τους κατωτέρω κανόνες για την προστασία των επενδυτών όσον αφορά:
            
            
               (1)τις απαιτήσεις για την έκδοση καλυμμένων ομολόγων· 
            
            
               (2)τα διαρθρωτικά χαρακτηριστικά των καλυμμένων ομολόγων·
            
            
               (3)τη δημόσια εποπτεία καλυμμένων ομολόγων·
            
            
               (4)τις απαιτήσεις δημοσίευσης για τις αρμόδιες αρχές σε σχέση με τα καλυμμένα ομόλογα.
            
            
               Άρθρο 2
                  Πεδίο εφαρμογής
            
            
               Η παρούσα οδηγία εφαρμόζεται στα καλυμμένα ομόλογα που εκδίδονται από πιστωτικά ιδρύματα που είναι εγκατεστημένα στην Ένωση.
            
            
               Άρθρο 3
                  Ορισμοί
            
            
               Για τους σκοπούς της παρούσας οδηγίας, ισχύουν οι ακόλουθοι ορισμοί:
            
            
               (1)«καλυμμένο ομόλογο»: τίτλος δανειακής υποχρέωσης που εκδίδεται από πιστωτικό ίδρυμα και εξασφαλίζεται από συνολικά στοιχεία κάλυψης, στα οποία οι επενδυτές σε καλυμμένα ομόλογα έχουν δικαίωμα άμεσης προσφυγής ως προνομιακοί πιστωτές·
            
            
               (2)«πρόγραμμα καλυμμένων ομολόγων»: τα στοιχεία ενεργητικού και οι υποχρεώσεις που αναφέρονται στο άρθρο 15, καθώς και οι δραστηριότητες του πιστωτικού ιδρύματος που σχετίζονται με την έκδοση καλυμμένων ομολόγων, στο πλαίσιο άδειας που χορηγείται σύμφωνα με το άρθρο 19· 
            
            
               (3)«συνολικά στοιχεία κάλυψης»: τα στοιχεία ενεργητικού που συνιστούν την εξασφάλιση για τα καλυμμένα ομόλογα και διαχωρίζονται από τα άλλα στοιχεία ενεργητικού που κατέχει το πιστωτικό ίδρυμα που εκδίδει τα καλυμμένα ομόλογα·
            
            
               (4)«πιστωτικό ίδρυμα»: πιστωτικό ίδρυμα, όπως ορίζεται στο άρθρο 4 παράγραφος 1 σημείο 1) του κανονισμού (ΕΕ) αριθ. 575/2013·
            
            
               (5)«εξειδικευμένο ίδρυμα ενυπόθηκης πίστης»: το πιστωτικό ίδρυμα που χρηματοδοτεί δάνεια αποκλειστικά μέσω της έκδοσης καλυμμένων ομολόγων, που μπορεί σύμφωνα με τον νόμο να προβαίνει μόνο σε ενυπόθηκο δανεισμό και δανεισμό σε οντότητες του δημοσίου τομέα και που δεν επιτρέπεται να αποδέχεται καταθέσεις, αλλά μπορεί να αποδέχεται άλλα επιστρεπτέα κεφάλαια από το κοινό·
            
         
         
            
               (6)«επίσπευση καλυμμένου ομολόγου»: η περίπτωση στην οποία καλυμμένο ομόλογο κηρύσσεται άμεσα ληξιπρόθεσμο και απαιτητό από το πιστωτικό ίδρυμα που εξέδωσε το καλυμμένο ομόλογο ή τον αντιπρόσωπο του πιστωτικού ιδρύματος και στην οποία οι πληρωμές στους επενδυτές στο καλυμμένο ομόλογο πρόκειται να πραγματοποιηθούν νωρίτερα από την αρχική ημερομηνία λήξης·
            
            
               (7)«αγοραία αξία»: για τους σκοπούς της ακίνητης περιουσίας, η αγοραία αξία όπως ορίζεται στο άρθρο 4 παράγραφος 1 σημείο 76) του κανονισμού (ΕΕ) αριθ. 575/2013·
            
            
               (8)«αξία του ενυπόθηκου ακινήτου»: για τους σκοπούς της ακίνητης περιουσίας, η αξία του ενυπόθηκου ακινήτου όπως ορίζεται στο άρθρο 4 παράγραφος 1 σημείο 74) του κανονισμού (ΕΕ) αριθ. 575/2013·
            
            
               (9)«ακίνητο κατοικίας»: τα ακίνητα κατοικίας, όπως ορίζονται στο άρθρο 4 παράγραφος 1 σημείο 75) του κανονισμού (ΕΕ) αριθ. 575/2013·
            
            
               (10)«πρωτογενές στοιχείο ενεργητικού»: ένα κυρίαρχο στοιχείο ενεργητικού που περιλαμβάνεται στα συνολικά στοιχεία κάλυψης και καθορίζει τη φύση των συνολικών στοιχείων κάλυψης·
            
            
               (11)«στοιχείο ενεργητικού υποκατάστασης»: το στοιχείο ενεργητικού που συμβάλλει στις απαιτήσεις κάλυψης, εκτός των πρωτογενών στοιχείων ενεργητικού·
            
            
               (12)«υπερεξασφάλιση»: το νόμιμο ή συμβατικό επίπεδο εξασφάλισης που υπερβαίνει την απαίτηση κάλυψης που καθορίζεται στο άρθρο 15·
            
            
               (13)«απαίτηση ισόποσης χρηματοδότησης»: οι κανόνες που απαιτούν οι χρηματορροές μεταξύ υποχρεώσεων και στοιχείων ενεργητικού που καθίστανται απαιτητά να αντιστοιχίζονται μέσω της διασφάλισης ότι οι πληρωμές από τους δανειολήπτες λαμβάνονται πριν από την πραγματοποίηση πληρωμών στους επενδυτές σε καλυμμένα ομόλογα και ότι τα ποσά που λαμβάνονται από τους δανειολήπτες είναι τουλάχιστον ίσης αξίας με τις πληρωμές που θα γίνουν προς τους επενδυτές σε καλυμμένα ομόλογα·
            
            
               (14)«καθαρές εκροές ρευστότητας»: όλες οι υποχρεώσεις, συμπεριλαμβανομένων των πληρωμών κεφαλαίου και τόκων και των πληρωμών στο πλαίσιο συμβάσεων παραγώγων του προγράμματος καλυμμένων ομολόγων, μετά την αφαίρεση των εισροών που προκύπτουν από τα στοιχεία ενεργητικού που περιλαμβάνονται στα συνολικά στοιχεία κάλυψης·
            
            
               (15)«επεκτάσιμη δομή ληκτότητας»: ο μηχανισμός που προβλέπει τη δυνατότητα επέκτασης της προγραμματισμένης λήξης των καλυμμένων ομολόγων, για ορισμένο χρονικό διάστημα και σε περίπτωση επέλευσης συγκεκριμένου γεγονότος ενεργοποίησης·
            
            
               (16)«δημόσια εποπτεία των καλυμμένων ομολόγων»: η εποπτεία των προγραμμάτων καλυμμένων ομολόγων με την οποία εξασφαλίζεται η συμμόρφωση με τις απαιτήσεις που ισχύουν για την έκδοση καλυμμένων ομολόγων και η επιβολή των απαιτήσεων αυτών·
            
            
               (17)«ειδικός διαχειριστής»: το πρόσωπο ή η οντότητα που έχει διοριστεί για τη διαχείριση προγράμματος καλυμμένων ομολόγων, σε περίπτωση αφερεγγυότητας του πιστωτικού ιδρύματος που εκδίδει καλυμμένα ομόλογα στο πλαίσιο του εν λόγω προγράμματος.
            
            
               ΤΙΤΛΟΣ II
                  ΔΙΑΡΘΡΩΤΙΚΑ ΧΑΡΑΚΤΗΡΙΣΤΙΚΑ ΤΩΝ ΚΑΛΥΜΜΕΝΩΝ ΟΜΟΛΟΓΩΝ
            
            
               Κεφάλαιο 1
                  Διπλή προσφυγή και προστασία έναντι του κινδύνου πτώχευσης
            
            
               Άρθρο 4
                  Διπλή προσφυγή
            
            
               1.Τα κράτη μέλη θεσπίζουν κανόνες που παρέχουν στους επενδυτές σε καλυμμένα ομόλογα δικαίωμα στις ακόλουθες απαιτήσεις:
            
            
               α)απαίτηση έναντι του πιστωτικού ιδρύματος που εκδίδει τα καλυμμένα ομόλογα·
            
            
               β)σε περίπτωση αφερεγγυότητας ή εξυγίανσης του πιστωτικού ιδρύματος που εκδίδει τα καλυμμένα ομόλογα, απαίτηση προτεραιότητας επί του κεφαλαίου και τυχόν δεδουλευμένων τόκων από στοιχεία ενεργητικού που περιλαμβάνονται στα συνολικά στοιχεία κάλυψης·
            
            
               γ)σε περίπτωση αφερεγγυότητας του πιστωτικού ιδρύματος που εκδίδει τα καλυμμένα ομόλογα και σε περίπτωση που δεν μπορεί να ικανοποιηθεί πλήρως απαίτηση προτεραιότητας όπως αναφέρεται στο στοιχείο β), απαίτηση επί της πτωχευτικής περιουσίας του εν λόγω πιστωτικού ιδρύματος της αυτής προτεραιότητας (pari passu) με τις απαιτήσεις των κοινών μη εξασφαλισμένων πιστωτών του πιστωτικού ιδρύματος, που καθορίζονται σύμφωνα με την εθνική νομοθεσία που διέπει την κατάταξη σε κανονικές διαδικασίες αφερεγγυότητας.
            
            
               2.Οι απαιτήσεις που αναφέρονται στην παράγραφο 1 περιορίζονται στην πλήρη εξόφληση των υποχρεώσεων που συνδέονται με τα καλυμμένα ομόλογα.
            
         
         
            
               3.Για τους σκοπούς της παραγράφου 1 στοιχείο γ), σε περίπτωση αφερεγγυότητας εξειδικευμένου ιδρύματος ενυπόθηκης πίστης, τα κράτη μέλη μπορούν να θεσπίζουν κανόνες με τους οποίους δίνεται στους επενδυτές σε καλυμμένα ομόλογα απαίτηση με υψηλότερη προτεραιότητα από εκείνη των κοινών μη εξασφαλισμένων πιστωτών του εν λόγω εξειδικευμένου ιδρύματος ενυπόθηκης πίστης, που καθορίζεται σύμφωνα με την εθνική νομοθεσία που διέπει την κατάταξη σε κανονικές διαδικασίες αφερεγγυότητας, αλλά χαμηλότερη από εκείνη τυχόν άλλων προνομιακών πιστωτών.
            
            
               Άρθρο 5
                  Προστασία των καλυμμένων ομολόγων έναντι του κινδύνου πτώχευσης
            
            
               Τα κράτη μέλη διασφαλίζουν ότι οι υποχρεώσεις πληρωμής που συνδέονται με τα καλυμμένα ομόλογα δεν υπόκεινται σε αυτόματη επίσπευση, σε περίπτωση αφερεγγυότητας ή εξυγίανσης του πιστωτικού ιδρύματος που εκδίδει τα καλυμμένα ομόλογα.
            
            
               Κεφάλαιο 2
                  Συνολικά στοιχεία κάλυψης και κάλυψη
            
            
               Τμήμα I
                  Επιλέξιμα στοιχεία ενεργητικού
            
            
               Άρθρο 6
                  Επιλέξιμα στοιχεία ενεργητικού
            
            
               1.Τα κράτη μέλη εξασφαλίζουν την προστασία των επενδυτών με την απαίτηση τα καλυμμένα ομόλογα να είναι ανά πάσα στιγμή εξασφαλισμένα με στοιχεία ενεργητικού υψηλής ποιότητας που αναφέρονται στο άρθρο 129 παράγραφος 1 στοιχεία α) έως ζ) του κανονισμού (ΕΕ) αριθ. 575/2013, ή με άλλα στοιχεία ενεργητικού υψηλής ποιότητας που πληρούν τουλάχιστον τις ακόλουθες απαιτήσεις:
            
            
               α)μπορεί να καθοριστεί είτε η αγοραία αξία είτε η αξία ενυπόθηκου ακινήτου των στοιχείων ενεργητικού·
            
            
               β)είναι εκτελεστή υποθήκη, βάρος, προνόμιο ή άλλη εγγύηση επί του στοιχείου ενεργητικού·
            
            
               γ)έχουν εκπληρωθεί όλες οι νομικές απαιτήσεις για την εγγραφή της υποθήκης, του βάρους, του προνομίου ή της εγγύησης επί του στοιχείου ενεργητικού·
            
            
               δ)η υποθήκη, το βάρος, το προνόμιο ή η εγγύηση που εξασφαλίζει το στοιχείο ενεργητικού επιτρέπουν στο πιστωτικό ίδρυμα που εκδίδει τα καλυμμένα ομόλογα να ικανοποιήσει, χωρίς αδικαιολόγητη καθυστέρηση, την απαίτησή του με τη ρευστοποίηση του στοιχείου ενεργητικού.
            
            
               Για τους σκοπούς του στοιχείου α), τα κράτη μέλη θεσπίζουν κανόνες σχετικά με την αποτίμηση των στοιχείων ενεργητικού.
            
            
               Για τους σκοπούς του στοιχείου β), τα κράτη μέλη θεσπίζουν κανόνες για την εξασφάλιση της ταχείας κατάθεσης και εγγραφής υποθηκών, βαρών, προνομίων ή εγγύησης επί στοιχείων ενεργητικού που περιλαμβάνονται στα συνολικά στοιχεία κάλυψης.
            
            
               Για τους σκοπούς των στοιχείων β) και δ), τα κράτη μέλη διασφαλίζουν ότι τα πιστωτικά ιδρύματα που εκδίδουν καλυμμένα ομόλογα αξιολογούν την εκτελεστότητα των στοιχείων ενεργητικού, πριν τα συμπεριλάβουν στα συνολικά στοιχεία κάλυψης.
            
            
               2.Τα κράτη μέλη εξασφαλίζουν την προστασία των επενδυτών με την απαίτηση τα πιστωτικά ιδρύματα που εκδίδουν καλυμμένα ομόλογα να διαθέτουν διαδικασίες για να παρακολουθούν ότι τα στοιχεία ενεργητικού που χρησιμοποιούνται ως εξασφάλιση καλύπτονται επαρκώς από ασφάλιση ζημιών.
            
            
               3.Για τους σκοπούς των παραγράφων 1 και 2, τα κράτη μέλη απαιτούν από τα πιστωτικά ιδρύματα που εκδίδουν καλυμμένα ομόλογα να τεκμηριώνουν τα στοιχεία ενεργητικού που χρησιμοποιούνται ως εξασφάλιση, καθώς και τις πιστοδοτικές πολιτικές τους όσον αφορά τη συμμόρφωσή τους με τις εν λόγω παραγράφους.
            
            
               Άρθρο 7
                  Στοιχεία ενεργητικού που βρίσκονται εκτός της Ένωσης
            
            
               1.Με την επιφύλαξη της διάταξης της παραγράφου 2, τα κράτη μέλη μπορούν να επιτρέπουν στα πιστωτικά ιδρύματα που εκδίδουν καλυμμένα ομόλογα να περιλαμβάνουν στα συνολικά στοιχεία κάλυψης στοιχεία ενεργητικού που βρίσκονται εκτός της Ένωσης.
            
            
               2.Στις περιπτώσεις που τα κράτη μέλη επιτρέπουν τη συμπερίληψη που αναφέρεται στην παράγραφο 1, εξασφαλίζουν την προστασία των επενδυτών, μέσω της επαλήθευσης του κατά πόσον τα στοιχεία ενεργητικού που βρίσκονται εκτός της Ένωσης πληρούν όλες τις απαιτήσεις του άρθρου 6 και ότι η ρευστοποίηση των εν λόγω στοιχείων ενεργητικού είναι νόμιμα εκτελεστή κατά τρόπο παρόμοιο με αυτόν που ισχύει για τα στοιχεία ενεργητικού που βρίσκονται εντός της Ένωσης.
            
            
               Άρθρο 8
                  Ενδοομιλικές δομές ομαδοποίησης καλυμμένων ομολόγων
            
         
         
            
               Τα κράτη μέλη θεσπίζουν κανόνες σχετικά με τη χρήση, μέσω ενδοομιλικής συναλλαγής, καλυμμένων ομολόγων που έχουν εκδοθεί από πιστωτικό ίδρυμα που ανήκει σε όμιλο («καλυμμένα ομόλογα που έχουν εκδοθεί εντός ομίλου») ως εξασφάλισης για την εξωτερική έκδοση καλυμμένων ομολόγων από άλλο πιστωτικό ίδρυμα που ανήκει στον ίδιο όμιλο («καλυμμένα ομόλογα που εκδίδονται εκτός ομίλου»). Τα κράτη μέλη εξασφαλίζουν την προστασία των επενδυτών με τη συμπερίληψη τουλάχιστον των ακόλουθων απαιτήσεων στους εν λόγω κανόνες:
            
            
               α)τα καλυμμένα ομόλογα που εκδίδονται εντός ομίλου, τα οποία χρησιμοποιούνται ως εξασφάλιση για τα καλυμμένα ομόλογα που εκδίδονται εκτός ομίλου, εγγράφονται στον ισολογισμό του πιστωτικού ιδρύματος που εκδίδει τα καλυμμένα ομόλογα που εκδίδονται εκτός ομίλου·
            
            
               β)το πιστωτικό ίδρυμα που εκδίδει τα καλυμμένα ομόλογα που εκδίδονται εκτός ομίλου έχει απαίτηση έναντι του πιστωτικού ιδρύματος που εκδίδει τα καλυμμένα ομόλογα που εκδίδονται εντός ομίλου, που εξασφαλίζεται με τα καλυμμένα ομόλογα που εκδίδονται εντός ομίλου·
            
            
               γ)τα καλυμμένα ομόλογα που εκδίδονται εκτός ομίλου πωλούνται σε επενδυτές καλυμμένων ομολόγων εκτός του ομίλου· 
            
            
               δ)τα καλυμμένα ομόλογα που εκδίδονται τόσο εντός όσο και εκτός ομίλου θεωρείται ότι πληρούν τις προϋποθέσεις για την 1η βαθμίδα πιστωτικής ποιότητας, όπως αναφέρεται τρίτο μέρος τίτλος II κεφάλαιο 2 του κανονισμού (ΕΕ) αριθ. 575/2013, και είναι εξασφαλισμένα με υποθήκες επί ακινήτων κατοικίας ή εμπορικών ακινήτων.
            
            
               Άρθρο 9
                  Κοινή χρηματοδότηση
            
            
               1.Με την επιφύλαξη των διατάξεων της παραγράφου 2, τα κράτη μέλη επιτρέπουν τη χρήση δανείων που εξασφαλίζονται με υποθήκη, βάρος, προνόμιο ή άλλο συγκρίσιμο δικαίωμα ασφαλείας επί ακινήτου κατοικίας ή εμπορικού ακινήτου, τα οποία χορηγούνται από πιστωτικό ίδρυμα, ως στοιχεία ενεργητικού που περιλαμβάνονται στα συνολικά στοιχεία κάλυψης για την έκδοση καλυμμένων ομολόγων από άλλο πιστωτικό ίδρυμα.
            
            
               2.Τα κράτη μέλη εξασφαλίζουν την προστασία των επενδυτών, με τη θέσπιση κανόνων για τη ρύθμιση της μεταβίβασης δανείων και υποθηκών, βαρών, προνομίων ή άλλων συγκρίσιμων δικαιωμάτων ασφαλείας από το πιστωτικό ίδρυμα που τα εξέδωσε προς το πιστωτικό ίδρυμα που εκδίδει τα καλυμμένα ομόλογα. Οι εν λόγω κανόνες εξασφαλίζουν ότι πληρούνται όλες οι απαιτήσεις των άρθρων 6 και 12.
            
            
               Άρθρο 10
                  Σύνθεση των συνολικών στοιχείων κάλυψης
            
            
               Τα κράτη μέλη εξασφαλίζουν την προστασία των επενδυτών, με τη διασφάλιση επαρκούς επιπέδου ομοιογένειας των στοιχείων ενεργητικού που περιλαμβάνονται στα συνολικά στοιχεία κάλυψης, ώστε να είναι παρεμφερούς φύσεως όσον αφορά τα διαρθρωτικά χαρακτηριστικά, τη διάρκεια ζωής των στοιχείων ενεργητικού ή το προφίλ κινδύνου.
            
            
               Άρθρο 11
                  Συμβάσεις παραγώγων στα συνολικά στοιχεία κάλυψης 
            
            
               1.Τα κράτη μέλη εξασφαλίζουν την προστασία των επενδυτών, επιτρέποντας τη συμπερίληψη συμβάσεων παραγώγων στα συνολικά στοιχεία κάλυψης μόνον όταν πληρούνται τουλάχιστον οι ακόλουθες απαιτήσεις: 
            
            
               α)οι συμβάσεις παραγώγων περιλαμβάνονται στα συνολικά στοιχεία κάλυψης αποκλειστικά για σκοπούς αντιστάθμισης κινδύνων·
            
            
               β)οι συμβάσεις παραγώγων τεκμηριώνονται επαρκώς·
            
            
               γ)οι συμβάσεις παραγώγων διαχωρίζονται σύμφωνα με το άρθρο 12·
            
            
               δ)οι συμβάσεις παραγώγων δεν καταγγέλλονται σε περίπτωση αφερεγγυότητας ή εξυγίανσης του πιστωτικού ιδρύματος που εκδίδει καλυμμένα ομόλογα·
            
            
               ε)οι συμβάσεις παραγώγων συμμορφώνονται με τους κανόνες που θεσπίζονται σύμφωνα με την παράγραφο 2.
            
            
               2.Για τους σκοπούς της εξασφάλισης της συμμόρφωσης με τις απαιτήσεις που απαριθμούνται στην παράγραφο 1, τα κράτη μέλη θεσπίζουν κανόνες για τις συμβάσεις παραγώγων που περιλαμβάνονται σε συνολικά στοιχεία κάλυψης, οι οποίοι περιλαμβάνουν τουλάχιστον τα εξής:
            
            
               α)τα κριτήρια επιλεξιμότητας για τους αντισυμβαλλομένους της αντιστάθμισης κινδύνων·
            
            
               β)τα όρια για τον αριθμό συμβάσεων παραγώγων στα συνολικά στοιχεία κάλυψης·
            
         
         
            
               γ)την απαραίτητη τεκμηρίωση που πρέπει να παρέχεται σχετικά με τις συμβάσεις παραγώγων.
            
            
               Άρθρο 12
                  Διαχωρισμός των στοιχείων ενεργητικού που περιλαμβάνονται στα συνολικά στοιχεία κάλυψης
            
            
               1.Τα κράτη μέλη εξασφαλίζουν την προστασία των επενδυτών, με την απαίτηση ο διαχωρισμός των στοιχείων ενεργητικού που περιλαμβάνονται στα συνολικά στοιχεία κάλυψης να πληροί τουλάχιστον τις ακόλουθες απαιτήσεις:
            
            
               α)όλα τα στοιχεία ενεργητικού που περιλαμβάνονται στα συνολικά στοιχεία κάλυψης μπορούν να αναγνωριστούν από το πιστωτικό ίδρυμα που εκδίδει τα καλυμμένα ομόλογα·
            
            
               β)όλα τα στοιχεία ενεργητικού που περιλαμβάνονται στα συνολικά στοιχεία κάλυψης υπόκεινται σε νομικά δεσμευτικό και εκτελεστό διαχωρισμό από το πιστωτικό ίδρυμα που εκδίδει τα καλυμμένα ομόλογα·
            
            
               γ)όλα τα στοιχεία ενεργητικού που περιλαμβάνονται στα συνολικά στοιχεία κάλυψης προστατεύονται από τυχόν απαιτήσεις τρίτων μερών και δεν αποτελούν μέρος της πτωχευτικής περιουσίας του πιστωτικού ιδρύματος που εκδίδει τα καλυμμένα ομόλογα.
            
            
               Για τους σκοπούς του πρώτου εδαφίου, τα στοιχεία ενεργητικού που περιλαμβάνονται στα συνολικά στοιχεία κάλυψης περιλαμβάνουν τυχόν εξασφαλίσεις που λαμβάνονται σε σχέση με θέσεις συμβάσεων παραγώγων.
            
            
               2.Ο διαχωρισμός των στοιχείων ενεργητικού που περιλαμβάνονται στα συνολικά στοιχεία κάλυψης, που αναφέρεται στην παράγραφο 1, εφαρμόζεται και στην περίπτωση αφερεγγυότητας ή εξυγίανσης του πιστωτικού ιδρύματος που εκδίδει τα καλυμμένα ομόλογα.
            
            
               Άρθρο 13
                  Υπεύθυνος παρακολούθησης των συνολικών στοιχείων κάλυψης 
            
            
               1.Τα κράτη μέλη μπορούν να απαιτούν από τα πιστωτικά ιδρύματα που εκδίδουν καλυμμένα ομόλογα να διορίζουν υπεύθυνο παρακολούθησης των συνολικών στοιχείων κάλυψης, για την άσκηση συνεχούς παρακολούθησης των συνολικών στοιχείων κάλυψης ως προς τις απαιτήσεις των άρθρων 6 έως 12 και των άρθρων 14 έως 17.
            
            
               2.Στις περιπτώσεις που τα κράτη μέλη χρησιμοποιούν την επιλογή της παραγράφου 1, θεσπίζουν κανόνες όσον αφορά τουλάχιστον τα εξής:
            
            
               α)τον διορισμό και την παύση του υπευθύνου παρακολούθησης των συνολικών στοιχείων κάλυψης·
            
            
               β)τυχόν κριτήρια επιλεξιμότητας για τον υπεύθυνο παρακολούθησης των συνολικών στοιχείων κάλυψης·
            
            
               γ)τον ρόλο και τα καθήκοντα του υπεύθυνου παρακολούθησης των συνολικών στοιχείων κάλυψης, μεταξύ άλλων στην περίπτωση αφερεγγυότητας ή εξυγίανσης του πιστωτικού ιδρύματος που εκδίδει τα καλυμμένα ομόλογα·
            
            
               δ)την υποχρέωση υποβολής αναφοράς στην αρμόδια αρχή που έχει οριστεί σύμφωνα με το άρθρο 18 παράγραφος 2·
            
            
               ε)το δικαίωμα πρόσβασης στις απαραίτητες πληροφορίες για την εκτέλεση των καθηκόντων του υπευθύνου παρακολούθησης των συνολικών στοιχείων κάλυψης.
            
            
               3.Ο υπεύθυνος παρακολούθησης των συνολικών στοιχείων κάλυψης είναι χωριστή και ανεξάρτητη οντότητα από το πιστωτικό ίδρυμα που εκδίδει καλυμμένα ομόλογα και από τον ελεγκτή του εν λόγω πιστωτικού ιδρύματος.
            
            
               4.Τα κράτη μέλη ενημερώνουν την EBA, στις περιπτώσεις που χρησιμοποιούν την επιλογή της παραγράφου 1.
            
            
               Άρθρο 14
                  Πληροφόρηση των επενδυτών
            
            
               1.Τα κράτη μέλη διασφαλίζουν ότι το πιστωτικό ίδρυμα που εκδίδει τα καλυμμένα ομόλογα παρέχει πληροφορίες σχετικά με τα καλυμμένα ομόλογα που να είναι επαρκώς λεπτομερείς, ώστε να μπορούν οι επενδυτές να αξιολογήσουν το προφίλ και τους κινδύνους του εν λόγω προγράμματος και να εφαρμόσουν τη διαδικασία δέουσας επιμέλειας.
            
         
         
            
               2.Για τους σκοπούς της παραγράφου 1, τα κράτη μέλη διασφαλίζουν ότι οι πληροφορίες παρέχονται στους επενδυτές τουλάχιστον ανά τρίμηνο και περιλαμβάνουν τις ακόλουθες ελάχιστες πληροφορίες χαρτοφυλακίου:
            
            
               α)την αξία των συνολικών στοιχείων κάλυψης και των ανεξόφλητων καλυμμένων ομόλογων·
            
            
               β)τη γεωγραφική κατανομή και το είδος των στοιχείων ενεργητικού που περιλαμβάνονται στα συνολικά στοιχεία κάλυψης, το μέγεθος του δανείου και τη μέθοδο αποτίμησης·
            
            
               γ)λεπτομέρειες για τον κίνδυνο επιτοκίου, τον συναλλαγματικό κίνδυνο, τον πιστωτικό κίνδυνο, τον κίνδυνο αγοράς και τον κίνδυνο ρευστότητας·
            
            
               δ)τη δομή ληκτότητας των στοιχείων ενεργητικού που περιλαμβάνονται στα συνολικά στοιχεία κάλυψης και των καλυμμένων ομολόγων·
            
            
               ε)τα επίπεδα απαιτούμενης κάλυψης, συμβατικής και εθελοντικής υπερεξασφάλισης·
            
            
               στ)το ποσοστό των δανείων που παρουσιάζουν καθυστέρηση άνω των ενενήντα ημερών.
            
            
               Τα κράτη μέλη διασφαλίζουν ότι οι πληροφορίες παρέχονται στους επενδυτές σε αθροιστική βάση. Τα κράτη μέλη μπορούν να απαιτούν επίσης να παρέχονται οι πληροφορίες ανά δάνειο. 
            
            
               3.Τα κράτη μέλη εξασφαλίζουν την προστασία των επενδυτών, με την απαίτηση να δημοσιεύουν τα πιστωτικά ιδρύματα που εκδίδουν καλυμμένα ομόλογα στον ιστότοπό τους τις πληροφορίες που είναι διαθέσιμες στους επενδυτές, σύμφωνα με τις παραγράφους 1 και 2.
            
            
               Τμήμα II
                  Κάλυψη και απαιτήσεις ρευστότητας 
            
            
               Άρθρο 15
                  Απαιτήσεις κάλυψης 
            
            
               1.Τα κράτη μέλη εξασφαλίζουν την προστασία των επενδυτών, με την απαίτηση συμμόρφωσης των προγραμμάτων καλυμμένων ομολόγων, ανά πάσα στιγμή, τουλάχιστον με τις ακόλουθες απαιτήσεις κάλυψης:
            
            
               α)όλες οι υποχρεώσεις των καλυμμένων ομολόγων, συμπεριλαμβανομένων των υποχρεώσεων για την πληρωμή του κεφαλαίου και τυχόν δεδουλευμένων τόκων ανεξόφλητων καλυμμένων ομολόγων, και τα έξοδα που σχετίζονται με τη διατήρηση και τη διαχείριση προγράμματος καλυμμένων ομολόγων καλύπτονται από τα στοιχεία ενεργητικού που περιλαμβάνονται στα συνολικά στοιχεία κάλυψης·
            
            
               β)ο υπολογισμός του επιπέδου απαιτούμενης κάλυψης εξασφαλίζει ότι το συνολικό ονομαστικό ποσό όλων των στοιχείων ενεργητικού στα συνολικά στοιχεία κάλυψης έχουν τουλάχιστον την ίδια αξία με το συνολικό ονομαστικό ποσό των ανεξόφλητων καλυμμένων ομολόγων («αρχή ονομαστικού ποσού»)·
            
            
               γ)τα ακόλουθα στοιχεία ενεργητικού που περιλαμβάνονται στα συνολικά στοιχεία κάλυψης συμβάλλουν στην απαίτηση κάλυψης:
            
            
               i)τα πρωτογενή στοιχεία ενεργητικού·
            
            
               ii)τα στοιχεία ενεργητικού υποκατάστασης·
            
            
               iii)τα ρευστά στοιχεία του ενεργητικού που τηρούνται σύμφωνα με το άρθρο 16·
            
            
               iv)οι συμβάσεις παραγώγων που τηρούνται σύμφωνα με το άρθρο 11·
            
            
               v)η νόμιμη υπερεξασφάλιση·
            
         
         
            
               δ)οι μη εξασφαλισμένες απαιτήσεις, στις περιπτώσεις που θεωρείται ότι έχει λάβει χώρα αθέτηση σύμφωνα με το άρθρο 178 του κανονισμού (ΕΕ) αριθ. 575/2013, δεν συμβάλλουν στα συνολικά στοιχεία κάλυψης.
            
            
               Για τους σκοπούς του πρώτου εδαφίου στοιχείο β), τα κράτη μέλη μπορούν να επιτρέπουν άλλες αρχές υπολογισμού, υπό την προϋπόθεση να μην έχουν ως αποτέλεσμα χαμηλότερο επίπεδο κάλυψης από αυτό που υπολογίστηκε σύμφωνα με την αρχή του ονομαστικού ποσού.
            
            
               2.Τα κράτη μέλη διασφαλίζουν ότι ο υπολογισμός της κάλυψης και ο υπολογισμός των υποχρεώσεων βασίζονται στην ίδια μέθοδο.
            
            
               Άρθρο 16
                  Απαίτηση για απόθεμα ασφαλείας ρευστότητας για τα συνολικά στοιχεία κάλυψης
            
            
               1.Τα κράτη μέλη εξασφαλίζουν την προστασία των επενδυτών, με την απαίτηση τα συνολικά στοιχεία κάλυψης να περιέχουν, ανά πάσα στιγμή, απόθεμα ασφαλείας ρευστότητας που αποτελείται από ρευστά στοιχεία ενεργητικού που μπορούν να καλύψουν την καθαρή εκροή ρευστότητας του προγράμματος καλυμμένων ομολόγων. 
            
            
               2.Το απόθεμα ασφαλείας ρευστότητας για τα συνολικά στοιχεία κάλυψης καλύπτει την καθαρή εκροή ρευστότητας για 180 ημερολογιακές ημέρες.
            
            
               3.Τα κράτη μέλη διασφαλίζουν ότι το απόθεμα ασφαλείας ρευστότητας για τα συνολικά στοιχεία κάλυψης, που αναφέρεται στην παράγραφο 2, αποτελείται από τα ακόλουθα είδη στοιχείων ενεργητικού:
            
            
               α)στοιχεία ενεργητικού που θεωρούνται στοιχεία ενεργητικού επιπέδου 1, επιπέδου 2Α και επιπέδου 2Β, σύμφωνα με τα άρθρα 10, 11 και 12 του κατ’ εξουσιοδότηση κανονισμού (ΕΕ) 2015/61, και αποτιμώνται σύμφωνα με το άρθρο 9 του εν λόγω κατ’ εξουσιοδότηση κανονισμού και διαχωρίζονται σύμφωνα με το άρθρο 13 της παρούσας οδηγίας·
            
            
               β)ανοίγματα έναντι πιστωτικών ιδρυμάτων που κατατάσσονται στην 1η βαθμίδα πιστωτικής ποιότητας, σύμφωνα με το άρθρο 129 παράγραφος 1 στοιχείο γ) του κανονισμού (ΕΕ) αριθ. 575/2013.
            
            
               Για τους σκοπούς του πρώτου εδαφίου στοιχείο β), τα κράτη μέλη διασφαλίζουν ότι οι μη εξασφαλισμένες απαιτήσεις από αθετημένα ανοίγματα, σύμφωνα με το άρθρο 178 του κανονισμού (ΕΕ) αριθ. 575/2013, δεν μπορούν να συμβάλλουν στο απόθεμα ασφαλείας ρευστότητας για τα συνολικά στοιχεία κάλυψης.
            
            
               4.Στις περιπτώσεις που το πιστωτικό ίδρυμα που εκδίδει τα καλυμμένα ομόλογα υπόκειται σε απαιτήσεις ρευστότητας που προβλέπονται σε άλλες πράξεις του ενωσιακού δικαίου, τα κράτη μέλη μπορούν να αποφασίσουν ότι οι εθνικοί κανόνες για τη μεταφορά των παραγράφων 1, 2 και 3 δεν ισχύουν καθ’ όλη την περίοδο που προβλέπεται στις εν λόγω πράξεις του ενωσιακού δικαίου.
            
            
               5.Τα κράτη μέλη μπορούν να επιτρέπουν να βασίζεται ο υπολογισμός του κεφαλαίου για επεκτάσιμες δομές ληκτότητας στην τελική ημερομηνία λήξης του καλυμμένου ομολόγου.
            
            
               6.Τα κράτη μέλη διασφαλίζουν ότι οι απαιτήσεις της παραγράφου 1 δεν έχουν εφαρμογή σε καλυμμένα ομόλογα που υπόκεινται σε απαιτήσεις ισόποσης χρηματοδότησης.
            
            
               Άρθρο 17
                  Προϋποθέσεις για επεκτάσιμες δομές ληκτότητας
            
            
               1.Τα κράτη μέλη μπορούν να επιτρέπουν την έκδοση καλυμμένων ομολόγων με επεκτάσιμες δομές ληκτότητας, στις περιπτώσεις που η προστασία των επενδυτών εξασφαλίζεται τουλάχιστον από τα εξής:
            
            
               α)τα γεγονότα ενεργοποίησης της επέκτασης της ληκτότητας καθορίζονται σε σύμβαση ή διά νόμου·
            
            
               β)η επέκταση της ληκτότητας δεν ενεργοποιείται κατά τη διακριτική ευχέρεια του πιστωτικού ιδρύματος που εκδίδει τα καλυμμένα ομόλογα·
            
            
               γ)οι πληροφορίες που παρέχονται στον επενδυτή σχετικά με τη δομή ληκτότητας είναι επαρκείς, ώστε να μπορεί να προσδιορίσει τον κίνδυνο του καλυμμένου ομολόγου, και περιλαμβάνουν λεπτομερή περιγραφή:
            
            
               i)του γεγονότος ενεργοποίησης της επέκτασης της ληκτότητας·
            
            
               ii)των συνεπειών για την επέκταση της ληκτότητας, σε περίπτωση αφερεγγυότητας ή εξυγίανσης του πιστωτικού ιδρύματος που εκδίδει τα καλυμμένα ομόλογα·
            
         
         
            
               iii)του ρόλου της αρμόδιας αρχής που έχει οριστεί σύμφωνα με το άρθρο 18 παράγραφος 2 και του ειδικού διαχειριστή όσον αφορά την επέκταση της ληκτότητας, όπου συντρέχει περίπτωση·
            
            
               δ)η τελική ημερομηνία λήξης του καλυμμένου ομολόγου μπορεί να προσδιοριστεί ανά πάσα στιγμή·
            
            
               ε)η επέκταση της ληκτότητας δεν επηρεάζει την κατάταξη των επενδυτών σε καλυμμένα ομόλογα·
            
            
               στ)η επέκταση της ληκτότητας δεν επηρεάζει τα διαρθρωτικά χαρακτηριστικά των καλυμμένων ομολόγων όσον αφορά τη διπλή προσφυγή, όπως αναφέρεται στο άρθρο 4, και την προστασία έναντι του κινδύνου πτώχευσης, όπως αναφέρεται στο άρθρο 5.
            
            
               2.Τα κράτη μέλη που επιτρέπουν την έκδοση καλυμμένων ομολόγων με επεκτάσιμες δομές ληκτότητας ενημερώνουν την EBA σχετικά με την απόφασή τους αυτή.
            
            
               ΤΙΤΛΟΣ III
                  ΔΗΜΟΣΙΑ ΕΠΟΠΤΕΙΑ ΚΑΛΥΜΜΕΝΩΝ ΟΜΟΛΟΓΩΝ
            
            
               Άρθρο 18
                  Δημόσια εποπτεία καλυμμένων ομολόγων
            
            
               1.Τα κράτη μέλη εξασφαλίζουν την προστασία των επενδυτών, με την πρόβλεψη ότι η έκδοση καλυμμένων ομολόγων υπόκειται σε δημόσια εποπτεία καλυμμένων ομολόγων.
            
            
               2.Για τους σκοπούς της δημόσιας εποπτείας των καλυμμένων ομολόγων που αναφέρεται στην παράγραφο 1, τα κράτη μέλη ορίζουν μία ή περισσότερες αρμόδιες αρχές. Ενημερώνουν την Επιτροπή και την EBA σχετικά με τις εν λόγω αρχές και αναφέρουν τυχόν καταμερισμό των λειτουργιών και των καθηκόντων τους.
            
            
               3.Τα κράτη μέλη διασφαλίζουν ότι οι αρμόδιες αρχές που έχουν οριστεί σύμφωνα με την παράγραφο 2 παρακολουθούν την έκδοση καλυμμένων ομολόγων, με σκοπό την αξιολόγηση της συμμόρφωσης με τις απαιτήσεις των εθνικών διατάξεων για τη μεταφορά της παρούσας οδηγίας.
            
            
               4.Τα κράτη μέλη διασφαλίζουν ότι τα πιστωτικά ιδρύματα που εκδίδουν καλυμμένα ομόλογα καταγράφουν όλες τις συναλλαγές τους που σχετίζονται με το πρόγραμμα καλυμμένων ομολόγων και διαθέτουν επαρκή και κατάλληλα συστήματα και διαδικασίες τεκμηρίωσης.
            
            
               5.Τα κράτη μέλη εξασφαλίζουν περαιτέρω τη θέσπιση κατάλληλων μέτρων, ώστε οι αρμόδιες αρχές που έχουν οριστεί σύμφωνα με την παράγραφο 2 να μπορούν να λαμβάνουν τις πληροφορίες που χρειάζονται για την αξιολόγηση της συμμόρφωσης με τις απαιτήσεις των εθνικών διατάξεων για τη μεταφορά της παρούσας οδηγίας, να ερευνούν τυχόν παραβιάσεις των εν λόγω απαιτήσεων, και να επιβάλλουν διοικητικές κυρώσεις και διορθωτικά μέτρα, σύμφωνα με τις εθνικές διατάξεις για τη μεταφορά του άρθρου 23. 
            
            
               6.Τα κράτη μέλη διασφαλίζουν ότι οι αρμόδιες αρχές που ορίζονται σύμφωνα με την παράγραφο 2 έχουν την απαραίτητη εμπειρογνωμοσύνη, πόρους, επιχειρησιακή ικανότητα, εξουσίες και ανεξαρτησία για την άσκηση των λειτουργιών που αφορούν τη δημόσια εποπτεία καλυμμένων ομολόγων.
            
            
               Άρθρο 19
                  Άδεια για προγράμματα καλυμμένων ομολόγων 
            
            
               1.Τα κράτη μέλη εξασφαλίζουν την προστασία των επενδυτών, με την απαίτηση λήψης άδειας για πρόγραμμα καλυμμένων ομολόγων, πριν από την έκδοση των καλυμμένων ομολόγων στο πλαίσιο του εν λόγω προγράμματος. Τα κράτη μέλη παραχωρούν την εξουσία χορήγησης των εν λόγω αδειών στις αρμόδιες αρχές που ορίζονται σύμφωνα με το άρθρο 18 παράγραφος 2.
            
            
               2.Τα κράτη μέλη καθορίζουν τις απαιτήσεις για την άδεια που αναφέρεται στην παράγραφο 1, συμπεριλαμβανομένων τουλάχιστον των εξής:
            
            
               α)επαρκούς προγράμματος λειτουργιών, που καθορίζει την έκδοση των καλυμμένων ομολόγων·
            
            
               β)επαρκών πολιτικών, διαδικασιών και μεθόδων που αποσκοπούν στην προστασία των επενδυτών για την έγκριση, την τροποποίηση, την ανανέωση και την αναχρηματοδότηση δανείων που περιλαμβάνονται στα συνολικά στοιχεία κάλυψης·
            
            
               γ)της διοίκησης και του προσωπικού που ασχολούνται με το πρόγραμμα καλυμμένων ομολόγων και που έχουν επαρκή προσόντα και γνώσεις όσον αφορά την έκδοση των καλυμμένων ομολόγων και τη διαχείριση του προγράμματος καλυμμένων ομολόγων·
            
            
               δ)διοικητικής δομής των συνολικών στοιχείων κάλυψης που πληροί τις εφαρμοστέες απαιτήσεις που προβλέπονται στις εθνικές διατάξεις για τη μεταφορά της παρούσας οδηγίας.
            
         
         
            
               Άρθρο 20
                  Δημόσια εποπτεία των καλυμμένων ομολόγων σε περίπτωση αφερεγγυότητας ή εξυγίανσης
            
            
               1.Οι αρμόδιες αρχές που ορίζονται σύμφωνα με το άρθρο 18 παράγραφος 2 συνεργάζονται με την αρχή εξυγίανσης, σε περίπτωση εξυγίανσης πιστωτικού ιδρύματος που εκδίδει καλυμμένα ομόλογα, ώστε να εξασφαλιστεί ότι τα δικαιώματα και τα συμφέροντα των επενδυτών σε καλυμμένα ομόλογα διατηρούνται, μεταξύ άλλων τουλάχιστον μέσω της επαλήθευσης της συνεχούς διαχείρισης του προγράμματος καλυμμένων ομολόγων κατά τη διάρκεια της διαδικασίας εξυγίανσης.
            
            
               2.Τα κράτη μέλη μπορούν να προβλέπουν τον διορισμό ειδικού διαχειριστή, σε περίπτωση αφερεγγυότητας πιστωτικού ιδρύματος που εκδίδει καλυμμένα ομόλογα, ώστε να εξασφαλιστεί ότι τα δικαιώματα και τα συμφέροντα των επενδυτών σε καλυμμένα ομόλογα διατηρούνται, μεταξύ άλλων τουλάχιστον μέσω της επαλήθευσης της συνεχούς διαχείρισης του προγράμματος καλυμμένων ομολόγων κατά τη διάρκεια της διαδικασίας αφερεγγυότητας.
            
            
               Στις περιπτώσεις που τα κράτη μέλη χρησιμοποιούν αυτή την επιλογή, απαιτούν να ζητείται η γνώμη των αρμόδιων αρχών, που ορίζονται σύμφωνα με το άρθρο 18 παράγραφος 2, όσον αφορά τον διορισμό και την παύση του ειδικού διαχειριστή.
            
            
               3.Στις περιπτώσεις που τα κράτη μέλη προβλέπουν τον διορισμό ειδικού διαχειριστή σύμφωνα με την παράγραφο 2, θεσπίζουν κανόνες που καθορίζουν τα καθήκοντα και τις αρμοδιότητες του εν λόγω ειδικού διαχειριστή, τουλάχιστον όσον αφορά:
            
            
               α)την εκπλήρωση των υποχρεώσεων που συνδέονται με τα καλυμμένα ομόλογα·
            
            
               β)τη διαχείριση και τη ρευστοποίηση στοιχείων ενεργητικού που περιλαμβάνονται στα συνολικά στοιχεία κάλυψης, συμπεριλαμβανομένης της μεταβίβασής τους, μαζί με τις υποχρεώσεις των καλυμμένων ομολόγων, σε άλλο πιστωτικό ίδρυμα που εκδίδει καλυμμένα ομόλογα·
            
            
               γ)την εκτέλεση νομικών πράξεων που είναι απαραίτητες για την ορθή διαχείριση των συνολικών στοιχείων κάλυψης, τη συνεχή παρακολούθηση της κάλυψης των υποχρεώσεων που συνδέονται με τα καλυμμένα ομόλογα, την κίνηση διαδικασιών για την ανάκτηση στοιχείων ενεργητικού που περιλαμβάνονται στα συνολικά στοιχεία κάλυψης, και τη μεταβίβαση των στοιχείων ενεργητικού που απομένουν, μετά την εκπλήρωση όλων των υποχρεώσεων που απορρέουν από τα καλυμμένα ομόλογα, στην πτωχευτική περιουσία του πιστωτικού ιδρύματος που εξέδωσε τα καλυμμένα ομόλογα. 
            
            
               4.Τα κράτη μέλη εξασφαλίζουν τον συντονισμό και την ανταλλαγή πληροφοριών, για τους σκοπούς της διαδικασίας αφερεγγυότητας ή εξυγίανσης, μεταξύ των αρμόδιων αρχών που ορίζονται σύμφωνα με το άρθρο 18 παράγραφος 2, του ειδικού διαχειριστή, εφόσον έχει διοριστεί, και της αρχής εξυγίανσης.
            
            
               Άρθρο 21
                  Υποβολή εκθέσεων στις αρμόδιες αρχές
            
            
               1.Τα κράτη μέλη εξασφαλίζουν την προστασία των επενδυτών, απαιτώντας από τα πιστωτικά ιδρύματα που εκδίδουν καλυμμένα ομόλογα να υποβάλλουν εκθέσεις όσον αφορά τις πληροφορίες που καθορίζονται στην παράγραφο 2 σχετικά με τα προγράμματα καλυμμένων ομολόγων στις αρμόδιες αρχές που έχουν οριστεί σύμφωνα με το άρθρο 18 παράγραφος 2. Η υποβολή εκθέσεων πραγματοποιείται τακτικά και κατόπιν αιτήματος. Τα κράτη μέλη θεσπίζουν κανόνες σχετικά με τη συχνότητα της τακτικής υποβολής εκθέσεων.
            
            
               2.Στις υποχρεώσεις υποβολής εκθέσεων που θεσπίζονται σύμφωνα με την παράγραφο 1 απαιτείται να παρέχονται πληροφορίες τουλάχιστον όσον αφορά τις ακόλουθες απαιτήσεις του προγράμματος καλυμμένων ομολόγων:
            
            
               α)τον μηχανισμό διπλής προσφυγής σύμφωνα με το άρθρο 4·
            
            
               β)την προστασία έναντι του κινδύνου πτώχευσης των καλυμμένων ομολόγων σύμφωνα με το άρθρο 5·
            
            
               γ)την επιλεξιμότητα των στοιχείων ενεργητικού και τις απαιτήσεις των συνολικών στοιχείων κάλυψης σύμφωνα με τα άρθρα 6 έως 11·
            
            
               δ)τον διαχωρισμό των στοιχείων ενεργητικού που περιλαμβάνονται στα συνολικά στοιχεία κάλυψης σύμφωνα με το άρθρο 12·
            
            
               ε)τη λειτουργία του υπευθύνου παρακολούθησης των συνολικών στοιχείων κάλυψης σύμφωνα με το άρθρο 13·
            
            
               στ)τις απαιτήσεις πληροφόρησης των επενδυτών σύμφωνα με το άρθρο 14·
            
            
               ζ)τις απαιτήσεις κάλυψης σύμφωνα με το άρθρο 15·
            
            
               η)το απόθεμα ασφαλείας ρευστότητας για τα συνολικά στοιχεία κάλυψης σύμφωνα με το άρθρο 16·
            
         
         
            
               θ)τις προϋποθέσεις για επεκτάσιμες δομές ληκτότητας σύμφωνα με το άρθρο 17·
            
            
               3.Τα κράτη μέλη προβλέπουν κανόνες για την υποβολή εκθέσεων όσον αφορά τις απαιτήσεις που καθορίζονται στην παράγραφο 2 από τα πιστωτικά ιδρύματα που εκδίδουν καλυμμένα ομόλογα προς την αρμόδια αρχή που έχει οριστεί σύμφωνα με το άρθρο 18 παράγραφος 2, σε περίπτωση αφερεγγυότητας ή εξυγίανσης πιστωτικού ιδρύματος που εκδίδει καλυμμένα ομόλογα.
            
            
               Άρθρο 22
                  Εξουσίες των αρμόδιων αρχών για τους σκοπούς της δημόσιας εποπτείας των καλυμμένων ομολόγων
            
            
               1.Τα κράτη μέλη εξασφαλίζουν την προστασία των επενδυτών, παρέχοντας στις αρμόδιες αρχές που ορίζονται σύμφωνα με το άρθρο 18 παράγραφος 2 όλες τις εξουσίες εποπτείας, έρευνας και επιβολής κυρώσεων που είναι απαραίτητες για την άσκηση του καθήκοντος της δημόσιας εποπτείας καλυμμένων ομολόγων.
            
            
               2.Οι εξουσίες που αναφέρονται στην παράγραφο 1 περιλαμβάνουν:
            
            
               α)την εξουσία χορήγησης ή απόρριψης άδειας σύμφωνα με το άρθρο 19·
            
            
               β)την εξουσία τακτικής εξέτασης του προγράμματος καλυμμένων ομολόγων, με σκοπό την αξιολόγηση της συμμόρφωσης με την παρούσα οδηγία·
            
            
               γ)την εξουσία πραγματοποίησης επιτόπιων και μη επιτόπιων ελέγχων·
            
            
               δ)την εξουσία επιβολής διοικητικών κυρώσεων ή ποινών και διορθωτικών μέτρων σύμφωνα με τις εθνικές διατάξεις για τη μεταφορά του άρθρου 23·
            
            
               ε)την εξουσία έγκρισης και εφαρμογής κατευθυντήριων γραμμών εποπτείας σχετικά με την έκδοση καλυμμένων ομολόγων.
            
            
               Άρθρο 23
                  Διοικητικές κυρώσεις και διορθωτικά μέτρα
            
            
               1.Τα κράτη μέλη θεσπίζουν κανόνες για την καθιέρωση κατάλληλων διοικητικών κυρώσεων και διορθωτικών μέτρων που θα είναι εφαρμοστέα τουλάχιστον στις εξής περιπτώσεις:
            
            
               α)πιστωτικό ίδρυμα έχει λάβει άδεια έκδοσης καλυμμένων ομολόγων μέσω ψευδών δηλώσεων ή άλλου αντικανονικού τρόπου·
            
            
               β)πιστωτικό ίδρυμα δεν πληροί πλέον τις προϋποθέσεις υπό τις οποίες χορηγήθηκε η άδεια·
            
            
               γ)πιστωτικό ίδρυμα εκδίδει καλυμμένα ομόλογα, χωρίς να λάβει άδεια σύμφωνα με τις διατάξεις για τη μεταφορά του άρθρου 19·
            
            
               δ)πιστωτικό ίδρυμα που εκδίδει καλυμμένα ομόλογα δεν πληροί τις απαιτήσεις που καθορίζονται στις διατάξεις για τη μεταφορά του άρθρου 4·
            
            
               ε)πιστωτικό ίδρυμα που εκδίδει καλυμμένα ομόλογα εκδίδει καλυμμένα ομόλογα που δεν πληρούν τις απαιτήσεις που καθορίζονται στις διατάξεις για τη μεταφορά του άρθρου 5·
            
            
               στ)πιστωτικό ίδρυμα που εκδίδει καλυμμένα ομόλογα εκδίδει καλυμμένα ομόλογα που δεν είναι εξασφαλισμένα σύμφωνα με τις διατάξεις για τη μεταφορά του άρθρου 6·
            
            
               ζ)πιστωτικό ίδρυμα που εκδίδει καλυμμένα ομόλογα εκδίδει καλυμμένα ομόλογα που είναι εξασφαλισμένα με στοιχεία ενεργητικού που βρίσκονται εκτός της Ένωσης κατά παράβαση των απαιτήσεων των διατάξεων για τη μεταφορά του άρθρου 7·
            
            
               η)πιστωτικό ίδρυμα που εκδίδει καλυμμένα ομόλογα εξασφαλίζει καλυμμένα ομόλογα που είναι εξασφαλισμένα σε ενδοομιλική δομή ομαδοποίησης καλυμμένων ομολόγων κατά παράβαση των απαιτήσεων των διατάξεων για τη μεταφορά του άρθρου 8·
            
         
         
            
               θ)πιστωτικό ίδρυμα που εκδίδει καλυμμένα ομόλογα δεν πληροί τις προϋποθέσεις για κοινή χρηματοδότηση που καθορίζονται στις διατάξεις για τη μεταφορά του άρθρου 9·
            
            
               ι)πιστωτικό ίδρυμα που εκδίδει καλυμμένα ομόλογα δεν πληροί τις απαιτήσεις για τη σύνθεση των συνολικών στοιχείων κάλυψης που καθορίζονται στις διατάξεις για τη μεταφορά του άρθρου 10·
            
            
               ια)πιστωτικό ίδρυμα που εκδίδει καλυμμένα ομόλογα περιλαμβάνει συμβάσεις παραγώγων στα συνολικά στοιχεία κάλυψης για σκοπούς πέρα από σκοπούς αντιστάθμισης ή δεν πληροί τις απαιτήσεις που καθορίζονται στις διατάξεις για τη μεταφορά του άρθρου 11·
            
            
               ιβ)πιστωτικό ίδρυμα που εκδίδει καλυμμένα ομόλογα δεν πληροί τις απαιτήσεις για τον διαχωρισμό των στοιχείων ενεργητικού που περιλαμβάνονται στα συνολικά στοιχεία κάλυψης σύμφωνα με τις διατάξεις για τη μεταφορά του άρθρου 12·
            
            
               ιγ)πιστωτικό ίδρυμα που εκδίδει καλυμμένα ομόλογα δεν υποβάλει πληροφορίες ή υποβάλει ελλιπείς ή ανακριβείς πληροφορίες, κατά παράβαση των διατάξεων για τη μεταφορά του άρθρου 14·
            
            
               ιδ)πιστωτικό ίδρυμα που εκδίδει καλυμμένα ομόλογα επανειλημμένα και συστηματικά δεν διατηρεί απόθεμα ασφαλείας ρευστότητας για τα συνολικά στοιχεία κάλυψης, κατά παράβαση των διατάξεων για τη μεταφορά του άρθρου 16·
            
            
               ιε)πιστωτικό ίδρυμα που εκδίδει καλυμμένα ομόλογα δεν πληροί τις απαιτήσεις για επεκτάσιμες δομές ληκτότητας που καθορίζονται στις διατάξεις για τη μεταφορά του άρθρου 17·
            
            
               ιστ)πιστωτικό ίδρυμα που εκδίδει καλυμμένα ομόλογα δεν υποβάλει πληροφορίες ή υποβάλει ελλιπείς ή ανακριβείς πληροφορίες όσον αφορά τις υποχρεώσεις, κατά παράβαση των διατάξεων για τη μεταφορά του άρθρου 21 παράγραφος 2 στοιχεία α) έως θ).
            
            
               2.Οι κυρώσεις και τα μέτρα που αναφέρονται στην παράγραφο 1 πρέπει να είναι αποτελεσματικά, αναλογικά και αποτρεπτικά και να περιλαμβάνουν τουλάχιστον τα ακόλουθα:
            
            
               α)ανάκληση της άδειας έκδοσης καλυμμένων ομολόγων·
            
            
               β)δημόσια δήλωση, η οποία αναφέρει την ταυτότητα του φυσικού ή νομικού προσώπου και τη φύση της παράβασης, σύμφωνα με το άρθρο 24·
            
            
               γ)διαταγή προς το φυσικό ή νομικό πρόσωπο για παύση της παράνομης συμπεριφοράς και αποφυγή της επανάληψης της·
            
            
               δ)διοικητικά χρηματικά πρόστιμα.
            
            
               3.Τα κράτη μέλη διασφαλίζουν επίσης την αποτελεσματική επιβολή των διοικητικών κυρώσεων και των διορθωτικών μέτρων.
            
            
               4.Τα κράτη μέλη διασφαλίζουν ότι, κατά τον καθορισμό του είδους των διοικητικών κυρώσεων ή άλλων διορθωτικών μέτρων και του ύψους των εν λόγω διοικητικών χρηματικών προστίμων, οι αρμόδιες αρχές λαμβάνουν υπόψη όλες τις ακόλουθες περιστάσεις, ανάλογα με την περίπτωση:
            
            
               α)τη σοβαρότητα και τη διάρκεια της παράβασης·
            
            
               β)τον βαθμό ευθύνης του φυσικού ή νομικού προσώπου που ευθύνεται για την παράβαση·
            
            
               γ)την οικονομική ισχύ του φυσικού ή νομικού προσώπου που ευθύνεται για την παράβαση, μεταξύ άλλων αναφορικά με τον συνολικό κύκλο εργασιών νομικού προσώπου ή το ετήσιο εισόδημα φυσικού προσώπου·
            
            
               δ)τη σπουδαιότητα των κερδών που αποκτήθηκαν ή των ζημιών που αποφεύχθηκαν, λόγω της παράβασης από το φυσικό ή νομικό πρόσωπο που ευθύνεται για την παράβαση, στον βαθμό που μπορούν να προσδιοριστούν·
            
            
               ε)τις ζημίες τρίτων που προκλήθηκαν από την παράβαση, στον βαθμό που μπορούν να προσδιοριστούν·
            
         
         
            
               στ)τον βαθμό συνεργασίας του φυσικού ή νομικού προσώπου που ευθύνεται για την παράβαση με την αρμόδια αρχή·
            
            
               ζ)προηγούμενες παραβάσεις του φυσικού ή νομικού προσώπου που ευθύνεται για την παράβαση·
            
            
               η)τυχόν πραγματικές ή πιθανές συστημικές συνέπειες της παράβασης.
            
            
               5.Σε περίπτωση που οι διατάξεις της παραγράφου 1 εφαρμόζονται σε νομικά πρόσωπα, τα κράτη μέλη διασφαλίζουν επίσης την επιβολή, από τις αρμόδιες αρχές που έχουν οριστεί σύμφωνα με το άρθρο 18 παράγραφος 2, των διοικητικών κυρώσεων και των διορθωτικών μέτρων που ορίζονται στην παράγραφο 2 του παρόντος άρθρου, σε μέλη του διοικητικού οργάνου και σε οποιοδήποτε άλλο φυσικό πρόσωπο που θεωρείται, δυνάμει του εθνικού δικαίου, υπαίτιο για την παράβαση.
            
            
               6.Τα κράτη μέλη διασφαλίζουν ότι, πριν λάβουν απόφαση για την επιβολή διοικητικών κυρώσεων ή διορθωτικών μέτρων σύμφωνα με την παράγραφο 2, οι αρμόδιες αρχές, που έχουν οριστεί σύμφωνα με το άρθρο 18 παράγραφος 2, δίνουν στο φυσικό ή νομικό πρόσωπο τη δυνατότητα ακρόασης.
            
            
               7.Τα κράτη μέλη διασφαλίζουν ότι οποιαδήποτε απόφαση επιβολής διοικητικών κυρώσεων ή διορθωτικών μέτρων, που προβλέπεται στην παράγραφο 2, αιτιολογείται δεόντως και υπόκειται σε δικαίωμα προσφυγής.
            
            
               Άρθρο 24
                  Δημοσιοποίηση διοικητικών κυρώσεων και διορθωτικών μέτρων
            
            
               1.Τα κράτη μέλη διασφαλίζουν ότι οι διατάξεις για τη μεταφορά της παρούσας οδηγίας περιλαμβάνουν κανόνες βάσει των οποίων απαιτείται η δημοσιοποίηση των διοικητικών κυρώσεων και των διορθωτικών μέτρων, χωρίς αδικαιολόγητη καθυστέρηση, στον επίσημο ιστότοπο των αρμόδιων αρχών που έχουν οριστεί σύμφωνα με το άρθρο 18 παράγραφος 2.
            
            
               2.Στους κανόνες που θεσπίζονται σύμφωνα με την παράγραφο 1 απαιτείται κατ’ ελάχιστον η δημοσιοποίηση οποιασδήποτε απόφασης δεν υπόκειται σε ένδικο μέσο και επιβάλλεται λόγω παράβασης των διατάξεων για τη μεταφορά της παρούσας οδηγίας.
            
            
               3.Τα κράτη μέλη διασφαλίζουν ότι η εν λόγω δημοσιοποίηση περιλαμβάνει πληροφορίες σχετικά με το είδος και τη φύση της παράβασης, καθώς και την ταυτότητα του φυσικού ή νομικού προσώπου στο οποίο επιβάλλεται η κύρωση. Διασφαλίζουν περαιτέρω ότι οι εν λόγω πληροφορίες δημοσιοποιούνται, χωρίς αδικαιολόγητη καθυστέρηση, μετά την ενημέρωση του προσώπου όσον αφορά τις κυρώσεις και με την επιφύλαξη της παραγράφου 4.
            
            
               4.Όταν τα κράτη μέλη επιτρέπουν τη δημοσιοποίηση κυρώσεων εναντίον των οποίων εκκρεμεί προσφυγή, οι αρμόδιες αρχές που έχουν οριστεί σύμφωνα με το άρθρο 18 παράγραφος 2 δημοσιοποιούν επίσης, χωρίς αδικαιολόγητη καθυστέρηση, στον επίσημο ιστότοπό τους, πληροφορίες σχετικά με την κατάσταση της προσφυγής και τα αποτελέσματά της.
            
            
               5.Τα κράτη μέλη διασφαλίζουν ότι οι αρμόδιες αρχές που έχουν οριστεί σύμφωνα με το άρθρο 18 παράγραφος 2 δημοσιοποιούν τις κυρώσεις σε ανώνυμη βάση και κατά τρόπο σύμφωνο με την εθνική νομοθεσία, σε οποιαδήποτε από τις ακόλουθες περιπτώσεις:
            
            
               α)όταν η κύρωση επιβάλλεται σε φυσικό πρόσωπο και η δημοσιοποίηση των δεδομένων προσωπικού χαρακτήρα θεωρείται δυσανάλογη·
            
            
               β)όταν η δημοσιοποίηση θα έθετε σε κίνδυνο τη σταθερότητα των χρηματοοικονομικών αγορών ή διεξαγόμενη ποινική έρευνα·
            
            
               γ)όταν η δημοσιοποίηση θα προξενούσε, στον βαθμό που είναι δυνατόν να προσδιοριστεί αυτό, δυσανάλογη ζημία στα ενδιαφερόμενα ιδρύματα ή φυσικά πρόσωπα.
            
            
               6.Σε περίπτωση απόφασης δημοσιοποίησης κύρωσης ή μέτρου σε ανώνυμη βάση, τα κράτη μέλη μπορούν να επιτρέπουν την αναβολή της δημοσιοποίησης των σχετικών δεδομένων.
            
            
               7.Τα κράτη μέλη διασφαλίζουν ότι κάθε τελεσίδικη δικαστική απόφαση που ακυρώνει απόφαση επιβολής διοικητικής κύρωσης ή διορθωτικού μέτρου δημοσιοποιείται επίσης.
            
            
               8.Τα κράτη μέλη διασφαλίζουν ότι κάθε δημοσιοποίηση που αναφέρεται στις παραγράφους 2 έως 6 παραμένει στον επίσημο ιστότοπο της αρμόδιας αρχής που έχει οριστεί σύμφωνα με το άρθρο 18 παράγραφος 2, για τουλάχιστον πέντε έτη μετά τη δημοσιοποίησή της. Τα δεδομένα προσωπικού χαρακτήρα που περιέχονται στη δημοσιοποίηση διατηρούνται στον επίσημο ιστότοπο μόνο για το χρονικό διάστημα που είναι αναγκαίο, σύμφωνα με τους ισχύοντες κανόνες περί προστασίας των δεδομένων προσωπικού χαρακτήρα.
            
            
               9.Οι αρμόδιες αρχές που έχουν οριστεί σύμφωνα με το άρθρο 18 παράγραφος 2 ενημερώνουν την EBA σχετικά με κάθε διοικητική κύρωση και διορθωτικό μέτρο που επιβάλλεται, συμπεριλαμβανομένων, κατά περίπτωση, τυχόν αιτήσεων αναιρέσεως αυτών, καθώς και της έκβασής τους. Τα κράτη μέλη διασφαλίζουν ότι οι αρμόδιες αρχές λαμβάνουν πληροφορίες και λεπτομέρειες όσον αφορά την τελική απόφαση για κάθε επιβαλλόμενη ποινική κύρωση, τις οποίες υποβάλλουν και στην EBA.
            
            
               10.Η EBA διατηρεί κεντρική βάση δεδομένων με τις διοικητικές κυρώσεις και τα διορθωτικά μέτρα που της κοινοποιούνται. Μόνον οι αρμόδιες αρχές έχουν πρόσβαση στην εν λόγω βάση δεδομένων, η οποία ενημερώνεται βάσει των πληροφοριών που παρέχουν οι αρμόδιες αρχές, σύμφωνα με την παράγραφο 9.
            
         
         
            
               Άρθρο 25
                  Υποχρεώσεις συνεργασίας
            
            
               1.Τα κράτη μέλη διασφαλίζουν ότι οι αρμόδιες αρχές που έχουν οριστεί σύμφωνα με το άρθρο 18 παράγραφος 2 συνεργάζονται στενά με την αρμόδια αρχή που ασκεί τη γενική εποπτεία των πιστωτικών ιδρυμάτων, σύμφωνα με τη σχετική ενωσιακή νομοθεσία που είναι εφαρμοστέα στα εν λόγω ιδρύματα.
            
            
               2.Τα κράτη μέλη διασφαλίζουν επίσης ότι υπάρχει στενή συνεργασία μεταξύ των αρμόδιων αρχών που έχουν οριστεί σύμφωνα με το άρθρο 18 παράγραφος 2. Η συνεργασία αυτή περιλαμβάνει την ανταλλαγή πληροφοριών που είναι αναγκαίες για την άσκηση των εποπτικών καθηκόντων των άλλων αρχών, σύμφωνα με τις εθνικές διατάξεις για τη μεταφορά της παρούσας οδηγίας.
            
            
               3.Για τους σκοπούς της παραγράφου 2 δεύτερη περίοδος, τα κράτη μέλη διασφαλίζουν ότι οι αρμόδιες αρχές που έχουν οριστεί σύμφωνα με το άρθρο 18 παράγραφος 2 εκτελούν τα ακόλουθα καθήκοντα:
            
            
               α)γνωστοποιούν όλες τις αναγκαίες πληροφορίες κατόπιν αιτήματος άλλης αρμόδιας αρχής·
            
            
               β)γνωστοποιούν με δική τους πρωτοβουλία κάθε ουσιώδη πληροφορία σε άλλες αρμόδιες αρχές σε άλλα κράτη μέλη.
            
            
               4.Τα κράτη μέλη διασφαλίζουν επίσης ότι οι αρμόδιες αρχές που αναφέρονται στην παράγραφο 1 συνεργάζονται με την EBA, για τους σκοπούς της παρούσας οδηγίας.
            
            
               5.Για τους σκοπούς του παρόντος άρθρου, οι πληροφορίες θεωρούνται ουσιώδεις, εφόσον θα μπορούσαν να επηρεάσουν σημαντικά την αξιολόγηση της έκδοσης καλυμμένων ομολόγων σε άλλο κράτος μέλος.
            
            
               Άρθρο 26
                  Απαιτήσεις δημοσίευσης
            
            
               1.Τα κράτη μέλη μεριμνούν ώστε να δημοσιεύονται οι ακόλουθες πληροφορίες από τις αρμόδιες αρχές που έχουν οριστεί σύμφωνα με το άρθρο 18 παράγραφος 2 στον επίσημο ιστότοπό τους:
            
            
               α)τα κείμενα των εθνικών τους νόμων, κανονισμών, διοικητικών κανόνων και οι γενικές κατευθυντήριες γραμμές που έχουν εγκριθεί σε σχέση με την έκδοση καλυμμένων ομολόγων·
            
            
               β)ο κατάλογος πιστωτικών ιδρυμάτων που έχουν άδεια να εκδίδουν καλυμμένα ομόλογα·
            
            
               γ)ο κατάλογος των καλυμμένων ομολόγων που μπορούν να χρησιμοποιούν το σήμα «Ευρωπαϊκά Καλυμμένα Ομόλογα».
            
            
               2.Οι δημοσιευόμενες πληροφορίες σύμφωνα με την παράγραφο 1 πρέπει να επαρκούν για την αξιόπιστη σύγκριση των προσεγγίσεων που υιοθετούνται από τις αρμόδιες αρχές των διαφόρων κρατών μελών. Οι πληροφορίες αυτές επικαιροποιούνται, ώστε να λαμβάνονται υπόψη τυχόν αλλαγές.
            
            
               3.Για τους σκοπούς της παραγράφου 1 στοιχεία β) και γ), οι αρμόδιες αρχές που έχουν οριστεί σύμφωνα με το άρθρο 18 παράγραφος 2 κοινοποιούν, σε ετήσια βάση, στην EBA τους καταλόγους των πιστωτικών ιδρυμάτων και των καλυμμένων ομολόγων. 
            
            
               ΤΙΤΛΟΣ IV
                  Σήμανση 
            
            
               Άρθρο 27
                  Σήμανση
            
            
               Τα κράτη μέλη επιτρέπουν στα πιστωτικά ιδρύματα να χρησιμοποιούν το σήμα «Ευρωπαϊκά Καλυμμένα Ομόλογα» όσον αφορά καλυμμένα ομόλογα που πληρούν τις απαιτήσεις που προβλέπονται στις διατάξεις για τη μεταφορά της παρούσας οδηγίας.
            
            
               ΤΙΤΛΟΣ V
                  ΤΡΟΠΟΠΟΙΗΣΕΙΣ ΑΛΛΩΝ ΟΔΗΓΙΩΝ
            
            
               Άρθρο 28
                  Τροποποίηση της οδηγίας 2009/65/ΕΚ
            
         
         
            
               Το άρθρο 52 παράγραφος 4 της οδηγίας 2009/65/ΕΚ τροποποιείται ως εξής: 
            
            
               1)
                     Το πρώτο εδάφιο αντικαθίσταται από το ακόλουθο κείμενο:
            
            
               «Τα κράτη μέλη μπορούν να αυξήσουν το όριο του 5 % της παραγράφου 1 πρώτο εδάφιο, σε 25 % κατ’ ανώτατο όριο, σε περίπτωση που οι ομολογίες εκδόθηκαν πριν από την/τις [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας + 1 ημέρα] και πληρούσαν τις προϋποθέσεις που καθορίζονται στην παρούσα παράγραφο, στην έκδοση που ίσχυε κατά την ημερομηνία έκδοσής τους, ή σε περίπτωση που οι ομολογίες εμπίπτουν στον ορισμό των καλυμμένων ομολόγων σύμφωνα με το άρθρο 3 σημείο 1) της οδηγίας (ΕΕ) 20XX/XX του Ευρωπαϊκού Κοινοβουλίου και του Συμβουλίου*.
            
            
               ____________________________
            
            
               *
                     [Υπηρεσία Εκδόσεων: να προστεθεί παραπομπή στην οδηγία (ΕΕ) …/… του Ευρωπαϊκού Κοινοβουλίου και του Συμβουλίου, της ..., σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ (ΕΕ C […] της […], σ. […])].»·
            
            
               2)
                     Το τρίτο εδάφιο απαλείφεται.
            
            
               Άρθρο 29
                  Τροποποίηση της οδηγίας 2014/59/ΕΕ
            
            
               Στο άρθρο 2 παράγραφος 1 της οδηγίας 2014/59/ΕΕ, το σημείο 96) αντικαθίσταται από το ακόλουθο κείμενο:
            
            
               «96)
                     «καλυμμένο ομόλογο»: μέσο που αναφέρεται στο άρθρο 52 παράγραφος 4 της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου*, στην έκδοση που ίσχυε κατά την ημερομηνία έκδοσής του, και που εκδόθηκε πριν από την/τις [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας + 1 ημέρα], ή καλυμμένο ομόλογο όπως ορίζεται στο άρθρο 3 σημείο 1) της οδηγίας (ΕΕ) 20XX/XX του Ευρωπαϊκού Κοινοβουλίου και του Συμβουλίου**·
            
            
               __________________________________
            
            
               *
                     Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
            
            
               **
                     [Υπηρεσία Εκδόσεων: να προστεθεί παραπομπή στην οδηγία (ΕΕ) …/… του Ευρωπαϊκού Κοινοβουλίου και του Συμβουλίου, της ..., σχετικά με την έκδοση καλυμμένων ομολόγων και τη δημόσια εποπτεία καλυμμένων ομολόγων και την τροποποίηση της οδηγίας 2009/65/ΕΚ και της οδηγίας 2014/59/ΕΕ (ΕΕ C […] της […], σ. […])].».
            
            
               ΤΙΤΛΟΣ VI
                  ΤΕΛΙΚΕΣ ΔΙΑΤΑΞΕΙΣ
            
            
               Άρθρο 30
                  Μεταβατικά μέτρα
            
            
               Τα κράτη μέλη διασφαλίζουν ότι τα καλυμμένα ομόλογα που έχουν εκδοθεί πριν από την/τις XX [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας + 1 ημέρα»] και πληρούν τις απαιτήσεις του άρθρου 52 παράγραφος 4 της οδηγίας 2009/65/ΕΚ, στην έκδοση που ίσχυε κατά την ημερομηνία έκδοσής τους, δεν υπόκεινται στις απαιτήσεις των άρθρων 5 έως 12 και των άρθρων 15, 16, 17 και 19 της παρούσας οδηγίας,  μπορούν όμως να συνεχίσουν να αναφέρονται ως καλυμμένα ομόλογα σύμφωνα με την παρούσα οδηγία έως τη λήξη τους.
            
            
            
               Άρθρο 31
                  Επανεξέταση και εκθέσεις
            
            
               1.Έως την/τις ΧΧ [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας + 3 έτη], η Επιτροπή, σε στενή συνεργασία με την EBA, υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με τη δυνατότητα καθιέρωσης καθεστώτος ισοδυναμίας για τα πιστωτικά ιδρύματα τρίτων χωρών που εκδίδουν καλυμμένα ομόλογα και τους επενδυτές σε καλυμμένα ομόλογα, λαμβανομένων υπόψη των διεθνών εξελίξεων στον τομέα των καλυμμένων ομολόγων, ιδίως της ανάπτυξης νομοθετικών πλαισίων σε τρίτες χώρες 
            
            
               2.Έως την/τις ΧΧ [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας + 3 έτη], η Επιτροπή, σε στενή συνεργασία με την EBA, υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή της παρούσας οδηγίας όσον αφορά το επίπεδο προστασίας των επενδυτών και τις εξελίξεις αναφορικά με την έκδοση καλυμμένων ομολόγων στην Ένωση, συμπεριλαμβανομένων:
            
            
               α)των εξελίξεων όσον αφορά τον αριθμό των αδειών έκδοσης καλυμμένων ομολόγων·
            
         
         
            
               β)των εξελίξεων όσον αφορά τον αριθμό των καλυμμένων ομολόγων που εκδίδονται σύμφωνα με τις διατάξεις για τη μεταφορά της παρούσας οδηγίας και το άρθρο 129 του κανονισμού (ΕΕ) αριθ. 575/2013·
            
            
               γ)των εξελίξεων όσον αφορά τα στοιχεία ενεργητικού που δίνονται ως εξασφάλιση της έκδοσης καλυμμένων ομολόγων· 
            
            
               δ)των εξελίξεων όσον αφορά το επίπεδο υπερεξασφάλισης·
            
            
               ε)των διασυνοριακών επενδύσεων σε καλυμμένα ομόλογα, περιλαμβανομένων των εισερχόμενων και εξερχόμενων επενδύσεων από και προς τρίτες χώρες·
            
            
               στ)των εξελίξεων όσον αφορά την έκδοση καλυμμένων ομολόγων με επεκτάσιμες δομές ληκτότητας.
            
            
               3.Για τους σκοπούς της παραγράφου 2, έως την/τις XX [Υπηρεσία Εκδόσεων: να προστεθεί η ημερομηνία που προβλέπεται στο άρθρο 32 παράγραφος 1 δεύτερο εδάφιο της παρούσας οδηγίας + 2 έτη], τα κράτη μέλη διαβιβάζουν στην Επιτροπή τις πληροφορίες σχετικά με τα στοιχεία α) έως στ).
            
            
               Άρθρο 32
            
            
               Μεταφορά στο εθνικό δίκαιο
            
            
               1.Τα κράτη μέλη θεσπίζουν και δημοσιεύουν το αργότερο την/στις [να προστεθεί – έναρξη ισχύος + 1 έτος] τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από [να προστεθεί – όπως στο πρώτο εδάφιο + 1 έτος].
            
            
               Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 33
            
            
               Έναρξη ισχύος
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 34
            
            
               Αποδέκτες
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
            
         
         
            
               
                  Ο Πρόεδρος
                        Ο/Η Πρόεδρος 
               
            
         
         
            
                  
                     (1)
                  
                        COM(2017) 650.
               
               
                  
                     (2)
                  
                        Ευρωπαϊκή Επιτροπή (2017). «Κατάσταση της Ένωσης 2017: Επιστολή προθέσεων προς τον Πρόεδρο κ. Antonio Tajani και τον Πρωθυπουργό κ. Jüri Ratas».
               
               
                  
                     (3)
                  
                        COM(2017) 292.
               
               
                  
                     (4)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (5)
                  
                        Report on EU covered bond frameworks and capital treatment (Έκθεση σχετικά με τα πλαίσια της ΕΕ για τα καλυμμένα ομόλογα και την κεφαλαιακή αντιμετώπιση των καλυμμένων ομολόγων), EBA (2014)·
                        
                  Report on covered bonds — recommendations on harmonisation of covered bond frameworks in the EU (Έκθεση σχετικά με τα καλυμμένα ομόλογα — συστάσεις για την εναρμόνιση των πλαισίων των καλυμμένων ομολόγων στην ΕΕ), EBA (2016).
               
               
                  
                     (6)
                  
                        Σύσταση του Ευρωπαϊκού Συμβουλίου Συστημικού Κινδύνου, της 20ής Δεκεμβρίου 2012, σχετικά με τη χρηματοδότηση των πιστωτικών ιδρυμάτων, (ΕΣΣΚ/2012/2) (2013/C 119/01).
               
               
                  
                     (7)
                  
                        Τα αποτελέσματα της δημόσιας διαβούλευσης είναι διαθέσιμα στη διεύθυνση: 
                  http://ec.europa.eu/finance/consultations/2015/covered-bonds/index_en.htm
                   
               
               
                  
                     (8)
                  
                        Ψήφισμα της 4ης Ιουλίου 2017 σχετικά με την έκθεση «Προς ένα πανευρωπαϊκό πλαίσιο για τα καλυμμένα ομόλογα» (2017/2005(INI)).
               
               
                  
                     (9)
                  
                        Report on EU covered bond frameworks and capital treatment (Έκθεση σχετικά με τα πλαίσια της ΕΕ για τα καλυμμένα ομόλογα και την κεφαλαιακή αντιμετώπιση των καλυμμένων ομολόγων), EBA (2014).
               
               
                  
                     (10)
                  
                        Σύσταση του Ευρωπαϊκού Συμβουλίου Συστημικού Κινδύνου, της 20ής Δεκεμβρίου 2012, σχετικά με τη χρηματοδότηση των πιστωτικών ιδρυμάτων (ΕΣΣΚ/2012/2) (2013/C 119/01).
               
               
                  
                     (11)
                  
                        Αίτημα για γνωμοδότηση προς την EBA σχετικά με τις κεφαλαιακές απαιτήσεις για τα καλυμμένα ομόλογα, αριθ. αναφ. Ares(2013) 3780921 (20.12.2013).
               
               
                  
                     (12)
                  
                        Covered bonds in the European Union: harmonisation of legal frameworks and market behaviours (Τα καλυμμένα ομόλογα στην Ευρωπαϊκή Ένωση: εναρμόνιση των νομικών πλαισίων και των συμπεριφορών στην αγορά), ICF (2017).
               
               
                  
                     (13)
                  
                        Basel III: finalising post-crisis reforms (Βασιλεία III: ολοκλήρωση των μεταρρυθμίσεων μετά την κρίση), Επιτροπή της Βασιλείας για την Τραπεζική Εποπτεία (7.12.2017).
               
               
                  
                     (14)
                  
                        SWD(2018) 51 και SWD(2018) 50.
               
               
                  
                     (15)
                  
                        Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
               
               
                  
                     (16)
                  
                        Κατ’ εξουσιοδότηση κανονισμός (ΕΕ) 2015/61 της Επιτροπής, της 10ης Οκτωβρίου 2014, για τη συμπλήρωση του κανονισμού (ΕΕ) 575/2013 όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα (ΕΕ L 11 της 17.1.2015, σ. 1).
               
               
                  
                     (17)
                  
                        ΕΕ C [...] της [...], σ. [...].
               
               
                  
                     (18)
                  
                        ΕΕ C [...] της [...], σ. [...].
               
               
                  
                     (19)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (20)
                  
                        Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
               
               
                  
                     (21)
                  
                        Κατ’ εξουσιοδότηση κανονισμός (ΕΕ) 2015/61 της Επιτροπής, της 10ης Οκτωβρίου 2014, για τη συμπλήρωση του κανονισμού (ΕΕ) 575/2013 όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα (ΕΕ L 11 της 17.1.2015, σ. 1).
               
               
                  
                     (22)
                  
                        Κατ’ εξουσιοδότηση κανονισμός (ΕΕ) 2015/35 της Επιτροπής, της 10ης Οκτωβρίου 2014, για τη συμπλήρωση της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 12 της 17.1.2015, σ. 1).
               
               
                  
                     (23)
                  
                        Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
               
               
                  
                     (24)
                  
                        Σύσταση του Ευρωπαϊκού Συμβουλίου Συστημικού Κινδύνου, της 20ής Δεκεμβρίου 2012, σχετικά με τη χρηματοδότηση των πιστωτικών ιδρυμάτων (ΕΣΣΚ/2012/2) (2013/C 119/01).
               
               
                  
                     (25)
                  
                        EBA Report on EU covered bond frameworks and capital treatment (Έκθεση της EBA σχετικά με τα πλαίσια της ΕΕ για τα καλυμμένα ομόλογα και την κεφαλαιακή αντιμετώπιση των καλυμμένων ομολόγων) (2014).
               
               
                  
                     (26)
                  
                        «EBA Report on covered bonds - Recommendations on harmonisation of covered bond frameworks in the EU» (Έκθεση της EBA σχετικά με τα καλυμμένα ομόλογα — συστάσεις για την εναρμόνιση των πλαισίων των καλυμμένων ομολόγων στην ΕΕ) (2016), EBA-Op-2016-23.
               
               
                  
                     (27)
                  
                        Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με το άρθρο 503 του κανονισμού (ΕΕ) αριθ. 575/2013 Κεφαλαιακές απαιτήσεις για τα καλυμμένα ομόλογα (COM/2015/0509 final).
               
               
                  
                     (28)
                  
                        Οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (ΕΕ L 345 της 31.12.2003, σ. 64).
               
               
                  
                     (29)
                  
                        ΕΕ C 369 της 17.12.2011, σ. 14.
               
               
                  
                     (30)
                  
                        Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
               
               
                  
                     (31)
                  
                        [ΕΕ C (…).]